text:
Tíðliga í komandi viku, fer henda perman at finna innmatin á Vencli, og so eru teir ein heilskapað eind. Motivið á permuni er úr søguni “Flugurnar” sum William Heinesen hevur skrivað. Eyðun Waagstein hevur týtt. Nógvir aðrir góðir tekstir eru eisini við. Sjálvandi. Ein søga eftir Mark Twain, sum Gunnar Hoydal hevur týtt, er eisini […]
Ferð Einsamallur á ferð gjøgnum grót og tíð og dropar av føðing; við miklum loga, tómum orðum og eygum fyltum við gapandi rúmum. Oddfríður Marni Rasmussen
Nú sólin legðist á okkum, og á Torginum í SMS er ein ørgynna av góðum enskum bókum at fáa til keyps fyri lítið og lættari enn lætt, og vit njóta bæði veður og skaldskap og hoyra ljóðini í fyrruni treingja seg á: hamarsduk, sagagnell, bilhurr, barnagrátur og látur, fólkasuss, fuglalát og kattamjóm, og fleiri gera […]
Hvussu nógv kann sigast við so fáum orðum sum til ber at siga? Hvussu kann ein vanligur setningur býtast sundur í reglur, sum fáa ein heilt øðrvísi týdning, enn upprunaliga ætlanin var? Hvussu kunnu tær smáu samrøðurnar, tey lítlu eygnakøstini og tað ósagda skrivast sum ein poetiskur nevi frammaná? Alt hetta (og nógv afturat) er […]
Summarsangur Ferðandi máni smílist eitt veikt, speiskt smíl til henda stórsligna, døggváta summarmorgun, – eitt fjart svøvntungt líkasælt smíl, eitt smíl á einum ferðandi, – hevði eg skulað keypt eina skjúrtu tín lit og lati meg í slips himmalblátt hvagar høvdu tey borið meg? William Carlos Williams (1917) Oddfríður Marni Rasmussen týddi
Per Aage Brandt er semiotikari. Hann hevur undirvíst í fleiri londum. Eisini hevur hann givið út fleiri yrkingasøvn, ritroyndarsøvn og hevur undirvíst í Rithøvundaskúlanum í Keypmannahavn. Her er ein maður, sum dugir at teoretisera um alt millum himmal og jørð. Fer hann í gongd, so er hann ikki til at støðga. Her eru nakrar upptøkur […]
A poem a day, keeps the psychiatrist away. Sama ger, um tú skrivar yrkingina sjálvur ella lesur eina, sum onkur annar hevur skrivað. Ein yrking um dagin er minst líka góð, um ikki betri, enn eitt súrepli um dagin. Yrkingar eru lívsneyðug andsføði. At svølgja eina yrking um dagin og kenna hana taka ræðið á […]


c: text/html

text:
Filmsummæli: Vælkomin á Føroya mest ópedagogiska festival! Hann eitur G! stavað við G, sum í Gomorra, og verður stuðlaður av eini ølfabrikk. Og nú ganga tey saman, ølin og festivalurin, at fáa fólk at drekka meira øl. Afturfyri fáa tey meira tónleik, í hesum føri frá Ranchus á filmi.
G-filmurin um nýggju G-ølina varð frumsýndur í Gøtu í kvøld. Tað eru Thomas Koba og Niels Arge Galán, ið hava gjørt lýsingafilmin, ið er knappar 4 poolpeppaðar minuttir til longdar, og Regin W. Dalsgaard hevur havt leiðsluna av subversiva ølprojektinum um hendi.
Eins og filmarnir hjá Ferðaráðnum, byggir hesin lýsingafilmur á heimligan tónleik, ja er í roynd og veru ein rockvideo kring barrina hjá Okkara. Tað er bólkurin Ranchus, ið spælir egnan tónleik. Mitt í filmaðu lýsingasøguni, stroyir sangarin, Sigmund Zachariasen, flormelis út á barrdiskin og snøggar við einum Visakorti, so ein hvít strípa er eftir, sum hann so eltur uppá holukøkur afturvið súltutoyi. ’Ikki er alt flor, sum florérar’, kundi tú sagt, sligið teg á lørini og flent hart, ella ilskast inn á ungdómin, sum flirtar við disaster.
Júst hetta er eyðkennið í hugvekjandi poltiskt ókorrekta ølfilminum, sum hvørki er góðkendur av Heilsuráðnum, Fráhaldsrørsluni ella Pedagogfelanum. Hann gongur sínar egnu undirgrundsleiðir, stutti lýsingfilmurin, sum á yvirflatuni er um øl, ungdóm og ólevnað, men undir narkosex-jaðurinum er um fordómar og sum missión hevur at skapa stuttligan felagsskap.
- Filmurin kann aldrin vísast í nøkrum almennum fjølmiðli, tí hann inniheldur sex, drugs and rock'n'roll. Eitt nú berjist Annika Hoydal við ein transvestitt um eitt spæl av pool, sigur Regin lokkandi.
Og hetta við at lokka, er natúran í lýsingamarknaðinum og øllum átøkum, sum har eru. Men eg má siga, at eg eri neyvan nakrantíð vorðin so visuelt lokkaður, sum í hesum stutta, men vitborna føroyska lýsingafilmi. Eitt fyllishorn av sitatum og sipingum til klassiskar plátuhúsar sum Sgt Pepper, og altjóða filmar sum Eyes Wide Shut og La Grande Buffe, føroyskar filmar sum Ludo og Eins og einglar vit falla, lýsingafilmin Ráa freistingin og tónleikalig kultfyribrigdi, sum gimpurin á gólvinum.
Regin sigur, at Okkara hava gjørt eitt samstarv við G!, har 50 oyru av hvørjari øl fer til spælistaðið, sum av fyrstan tíð var aðalmálið hjá G! Avtalan er prentað á margarinpappírð hjá Vita. Stuttlig endunýtsla av einum brandi, sum Okkara eisini eigur!
- Hugskotið til lýsingaátakið er, at eingin veit hvat G! egentliga er fyri nakað. Fólk, sum ikki kenna G!, hava oftani ein ímynd av Sodoma og Gomorra. Men tey sum eru á G!, kenna seg ikki aftur í tí hugsanini. Vit vildu hava eina abstrakta lýsing, sum ikki er 1:1, men ein lýsing, sum skal síggjast fleiri ferðir, fyri nøkunlunda at síggja ein samanhang og avlíkavæl ikki, siga Thomas, Niels og Regin, ið standa saman um lýsingafilmin, sum er gjørdur fyri Okkara.
Umframt at filmurin er flottur, fantastiskt handverk og framúr pall- og ljósseting, haldi eg eisini, at uppgávan at leggja eina stuttliga ironiska distansu inn í filmin, nakað sum don't try this at home, frá tí dysfunktionella til tað kula, er væleydnað. Bravo samskiftisavrik!
Men stovureinur í vanligari fólkapartísmerking, tað verur filmurin aldrin. Tey eru heldur ikki hansara ørindi, tí eydnast hann so væl. Til lukku við enn einum listarligum lýsingafilmi afturvið eini nýggjari festivaløl, sum verður latin upp og skonkt - í Gøtu í kvøld!

robotstxt: allowed

filter: keep


text:
Poul Michelsen: Eg havi ringar royndir av John Rajani
Landsstýrismaðurin í vinnu- og uttanríkismálum hevur gjørt sína ávirkan galdand...
Snorri Fjalsbak fer frá sum lønarstjóri
Hann er kendur sum tann harði samráðingarleiðarin, sum kennir hvønn sentimetur ...
Aðalstjórastarvið verður lýst av nýggjum - hóast innstilling
"Hóast skikkaðir umsøkjarar eru til starvið, eri eg, út frá einari heildarmetin...
Aðalstjórastarvið verður lýst av nýggjum - hóast innstilling
"Hóast skikkaðir umsøkjarar eru til starvið, eri eg, út frá einari heildarmetin...


text:
(Greinin stóð á prenti í 'Mentan' í Sosialinum t. 20. februar 2015).
“FEMINIST”. Tá Beyoncé framførdi til MTV Music Video Awards í august 2014, stóð hetta orðið brádliga upplýst aftanfyri hana við lýsandi, stórum stavum. Sambært Huffington Post var varpanin av hendingini til milliónir av sjónvarpshyggjarum hin mest ósvikaliga poppmentanarliga staðfestingin av, at feminisma er komin fyri at vera.
Talan var ikki bert um eitt slagorð í eini sjónvarpsframførslu, tí Beyoncé hevur í ymiskum samanhangi lýst sína egnu feministisku veking. Á plátuni BEYONCÉ (2013) tematiserar hon feministiska grundarlagið við m.a. at sampla
brot úr talu hjá nigerianska rithøvundanum og feminismu forsprákaranum Chimamanda Ngozi Adichie.
Tað er gamaní ymiskt hvussu feministar taka ímóti boðskapinum hjá Beyoncé. Hjúnarlagið millum hana og rapparan Jay-Z er integreraður partur av hennara almennu persona, og í 2013 fór hon á konsertferð undir heitinum “The Mrs. Carter Show World Tour”. Carter er eftirnavnið, ið hon hevur tikið eftir húsbondan, og summi vilja verða við at slíkt er í andsøgn við rætta feminismu. Sostatt er ivasamt hvørt Beyoncé er áhugað í at passa inn í ideellu ímyndina av einum feministi. Tó er signalvirðið ikki til at taka feil av: feminisma hevur týdning, eisini í meginstreymsins poppmentan.
Kvinnuligir autørar
Í januar 2015 lat íslendska songkvinnan Björk sína níggjundu plátu úr hondum. Vulnicura
er produserað av Björk og venezuelska prodúsaranum Arca. Tá fyrstu tíðindaskrivini komu út, vóru miðlar skjótir at endurgeva, at Arca hevði produserað plátuna einsamallur.
Tónleikasíðan Pitchfork.com hevði 21. januar samrøðu
við Björk. Í samrøðuni umrøða Björk og journalisturin Jessica Hopper m.a. afturvendandi fyribrigdið, har mannligir tónleikarar og prodúsarar aloftast fara avstað við viðurkenningini. Sipað verður eitt nú til songkvinnuna Joni Mitchell, ið á sinni tók til, at so skjótt eitt mannfólk var við henni í upptøkuhølinum, so fekk hann viðurkenningina fyri hennara flogvit. Staðfest verður í samrøðuni, at heimurin hevur ein trupulleika við kvinnuligum autørum, t.e. kvinnur, ið hava ræðið á teirra egna sjálvstøðuga listarliga úttrykki.
Björk gevur til kennar, at hon hevur í mong ár havt ampa av hesum, hóast hon eitt skifti ikki vildi tosa um tað. Í samrøðuni dregur hon parallellir til Kanye West: tá West ger eina plátu savnar hann nakrar av heimsins bestu beatmakers at gera beats fyri seg. Tó er ikki hugsingur um at seta spurning við hansara upphav (authorship). Til samanberingar brúkti Björk heili trý ár uppá at gera sær beats til plátuna Vespertine
frá 2001. Til endans av upptøkutíðini kom duoin Matmos í upptøkuhølið at innspæla percussion í tvær vikur. Teir báðir í Matmos hava síðani fingið viðurkenning víða hvar fyri at hava gjørt alla plátuna sum hon er. Hetta er heilt einfalt lygn. Men hví er tað so?
Rock ummæli og kynsleiklutir
Fleiri orsøkir munnu vera til, at stereotypiskar kynsfatanir gera seg galdandi í populertónleiki. Ein avgerðandi orsøk er mátin sum kyn og kynsleiklutir hava verið ítalusett í rock og popp ummælum í 20. øld.
Í antologiini Pop Music And The Press
(red. Steve Jones, 2002) hevur amerikanski journalisturin og professarin Kembrew McCleod greinina 'Between Rock and a Hard Place: Gender and Rock Criticism'. McCleod ger vart við, at yrkið sum rock ummælari hevur verið stýrt av mannfólkum frá byrjan. Greinir og ummæli um populertónleik eru tískil sum oftast skrivað úr maskulinum evnissjónarhornum, og rock’n’roll er mangan vorið fatað sum verandi samsvarandi við maskulinitet.
Enski sosio-musikologurin Simon Frith vísir í The Cambridge Companion to Pop and Rock
(2001) á, at ávikavist poppur og rockur eru tætt knýtt at kyni, og siðir innan atburð hjá ávikavist konufólki og mannfólki. Tendensurin hevur verið at seta rock í samband við positivar maskulinar dygdir, meðan poppur hinvegin hevur fingið skolur fyri negativ feminin eyðkenni. Í árunum kring ár 2000 sást tó eitt skifti í dikotomiini millum rock og popp tónleik, og tað gjørdist meira í lagi at dáma popp tónleik og ummæla hann positivt.
Rockisma
Amerikanski journalisturin og tónleikaummælarin Kelefa Sanneh skrivaði í 2004 eina nógv umrødda grein í The New York Times við heitinum 'The Rap Against Rockism'
. Í greinini ger hann vart við kjak millum tónleikaummælarar um hugtakið “rockismu”.
Rockisma er við Sanneh’sa orðum at idolisera tí autentisku gomlu sagnhetjuna (t.d. Bob Dylan og Bruce Springsteen) ella undirgrundshetjuna, og samstundis halda nýggjastu poppstjørnuna fyri gjøldur; at gera nógvan háva burturúr punk, og halda lítið um disco; at elska live framførsluna og hata videolagið; at lovsyngja hinum skramblutta og skrólandi framføraranum, og hata tey, ið lip-synca afturvið playback. Ein “rockistur” elskar sostatt ikki bert rock’n’roll og tess autentisku hetjur, men reduserar eisini rock’n’roll til ein klisjufyltan karikatur, ið verður nýttur sum vápn móti popp tónleiki.
Við tíðini er hesin hugburðurin stirðnaður inn í eitt slag av sjálvsøgdum “sunnum fornufti”, har tað er í lagi at halda, at rock bólkar innspæla klassiskar plátur, meðan poppstjørnur bert gera “guilty pleasure” stakløg. Ein rockistur knarrar tískil um, at tónleikur í dag er tann beri yvirfladiski poppur, og minnist í sama viðfangi aftur á gamlar dagar, tá hittlistarnir vóru á tremur við fólki, ið “høvdu okkurt á hjarta” og veruliga meintu tað. Eisini hóast teir dagarnir ongantíð vóru til.
Hvítir menn móti hinum
Rockisma er sostatt tengd at fatanum av tí autentiska, og teirri hugsan, ið sigur, at rockur er onkursvegna meira “ektaður” og autentiskur enn poppur. Tó eru eisini nakrar greiðar kynsligar og etniskar dimensiónir í rockismuni. Sanneh peikar á hvussu rockisma er skyld við eldri og meira útbreiddar fordómar, og at tað neyvan kann verða av tilvild, at rockistisk ónøgd sum oftast snýr seg um at seta hvítar, heteroseksuellar menn upp ímóti restini av verðini. Ónøgdin er sum oftast vend móti popp stjørnum, disco diva’um, lip-syncharum o.ø., og peikar sostatt aftur á anti-disco bakslátturin, ið tók seg upp síðst í 70’unum. Rákið náddi einum hæddarpunkti tá túsundavís av discoplátum vóru brendar í Comiskey Park í Chicago í 1979 undir slagorðinum “Disco sucks!”
Eins og anti-disco viðhaldsmenn vóru í øðini inn á disco rákið fyri kvartari øld síðan, m.a. tí at tað hevði tætt sambond við svarta og samkynda mentan, eru nútíðar ummælarar í øðini inn á eina verð, ið er vónleyst spilt av einari fávitskutari hipp hopp yvirflóð. Tá verða gomlu rock hetjurnar drignar fram sum dømi um eina meira høviska tilgongd, sum jú er paradoksalt og ikki serliga rock’n’roll.
Sanneh rundar av við at undirstrika, at tað er lættari at gremja seg um rockismu enn at sleppa av við hana. Tað ber bókstaviliga ikki til at berjast ímóti rockismu, tí alt málbrúkið kring rættvíst stríð er sjálvt málið í rockismuni. Tíðin er tó komin til at halda uppat at halda, at allir seriøsir rock sangir fara at varða í allar ævir, og at glinsuttir popp sangir av sær sjálvum eru at fata sum einnýtislutir.
"Popptimisma"
Í greinini 'The Perils of Poptimism'
(2006) í tíðarritinum Slate Magazine skrivar journalisturin Jody Rosen eitt framhald av greinini hjá Sanneh. Han ger vart við, at “rockisma” sum so ikki er nakað nýtt, og at hugtakið í roynd og veru kann brúkast sum karmur um, hvussu hugskot um smakk og autenticitet hava ávirkað skriving og tankar um tónleik gjøgnum árini. Øll, ið hava roynt at greina millum høgt og lágt, list og skrambul, hitt fólka-autentiska mótvegis tí syntetiskt-massaframleidda, hava á sín hátt verið “erka-rockistar”.
Rosen kunngerð síðani nýggja hugtakið “poptimism”. Hugtakið vendir gomlu hugsanunum á høvdið. Fyri ein “poptimist” eru popp framleiðarar líka týdningarmiklir sum rock autørar, og áðurnevnda Beyoncé hevur líka nógva seriøsa viðgerð uppibornað sum Bruce Springsteen. At tilskriva skomm til popp njótingina er fyri popptimistin ein skammilig ger í sjálvum sær.
Rosen peikar á, at henda gongdin ikki er komin óvæntað: hvørt nýtt ættarlið av ummælarum kemur inn og rættar uppá óhógvið hjá teim undanfarnu, og í nýggjari tíð er popp tónleikurin vorðin domineraður av ljódliga uppfinnsamum hipp hopp og dance tónleiki, meðan kommersiella megin og mentanarliga ávirkanin frá rock tónleikinum er minkað.
Ein boðskap til ungar gentur
Í áðurnevndu samrøðu kemur Björk við einum boðskapi: “Eg ynski at stuðla ungum gentum sum eru í 20’unum og siga teimum: tað er ikki bara nakað sum tit ímynda tykkum. Tað er hart. Alt sum ein drongur sigur eina ferð, mást tú siga fimm ferðir. Gentur í dag standa eisini yvir fyri ymiskum trupulleikum. Eg eri sek í einum: eftir at hava verið tann einasta gentan í tónleikabólkum í 10 ár, lærdi eg – uppá tann harða mátan – at um eg skuldi hava míni hugskot í gjøgnum, so mátti eg lata sum um at teir – mennirnir – høvdu fingið hugskotini.” Víðari vísir hon á, at tað snýr seg nógv um hvat fólk síggja á pallinum: eina kvinnu, ið syngur og menn, ið spæla uppá ljóðføri. Tó sigur hetta einki um hvør arbeiðsgongdin hevur verið handan leiktjøldini, og enn minni um hvør er upphavsfólk til listarligu hugsjónina, ið drívir verkið.
Nú eitt kvøldið vóru Grammy Awards í USA. Sangarin og sangskrivarin Beck vann “Album of the year” fyri plátuna Morning Phase. Áðurnevndi Kanye West var skjótur úti við síni ónøgd um at Beyoncé ikki vann. Tað tók ikki langa tíð til greinir sóust
á netinum
, har tað m.a. var ført fram, at Beck hevði meira uppiborið at vinna tí at hann “skrivar sínar egnu sangir” og “spælir uppá fleiri ljóðføri” enn Beyoncé. Her spøkir tann gamla rockistiska hugsanin aftur. Hvør rætti vinnarin er í einum miðla- og ídnaðarshowi sum Grammy Awards er ilt at siga, men tað slepst ikki uttanum, at plátan hjá Beyoncé verður mett at vera hennara besta higartil, og er at fata sum eitt multimedialt meistaraverk innan modernaðan popp tónleik. So kann tað gera tað sama hvussu nógvir samstarvsfelagar hava verið inniyvir framleiðsluni handan leiktjøldini. Beyoncé er ein framskygd listakvinna, og feminisma er komin fyri at vera.


text:
136.000 tons av lættolju hevði iranska tangaskipið Sanchi í lastini, tá skipið í síðstu viku rak úr eysturkinesiska havinum inn í japanska havið og sakk eftir eina spreinging. Hetta er ringasta tangaskipavanlukkan síðani 1991. Olja úr Sanchi hevur breitt seg um eitt havøki upp á 143 ferkilometrar.
Sambært japonsku vaktar- og bjargingartænastuni hevur oljan, ið er omanfyri vatnskorpuna, breitt seg um eitt øki, sum er 13 ferðir 11 kilometrar. Umráðið minkar tó, so hvørt sum tað eydnast patrúljubátum at byrgja oljuna inni. Eldurin á havinum er slóknaður.
Síðsta váttaða positiónin hjá Sanchi var umleið 315 km vestan fyri Sokkozaki á oynni Amami Oshima. Útlátið verður mett at vera tað størsta frá einum tangaskipi, síðani ABT Summer misti 260.000 tons út fyri Angola í 1991.
Brennandi NITC-tangaskipið Sanchi sakk út fyri Kina eina viku eftir at tað stoytti saman við eitt CoscoCS-farmaskip. Allir 32 menninir, ið vóru við skipinum, doyðu. Tað eydnaðist bert at finna trý av líkunum.
Kelda: TradeWinds


text:
Órógv á skipanini
Vit hava seinastu dagarnir fingið fráboðanir frá kundum, sum hava bílagt tíð á verkstað umvegis heimasíðuna, at vit ikki svara hesum fyrispurningum.
Tað er nú greitt at eitthvørt órógv er á skipanini aftanfyri heimasíðuni, sum ger at hesir fyrispurningar ikki koma uppá pláss.
Veitarin er í holt við at finna eina loysn, og inntil hon er funnin, verður tíverri ikki gjørligt at bíleggja tíð umvegis heimasíðuna.
Ert tú ein av teimum, sum ikki hevur fingið svar, verður tú vinarliga biðin um at venda tær til verkstaðið á tel. 313666/363668 ella á teldupost torleif@waagbilar.fo
Vónandi halda tit okkum tilgóðar.
Nýggjastu tíðindi
- Brúktbilaútsøla 1. februar 2017
- Lærling til skrivstovuna 1. februar 2017
- Tórur útlærdur 1. februar 2017
- Dekk- & Plátuverkstaður 1. februar 2017
- WAAG Leigubilar í Miðvági 1. februar 2017
- Gekkabilurin 1. februar 2017
- Hjørtur útlærdur 1. februar 2017
- Gekkabilurin 1. februar 2017
- Lærlingur til goymsluna 1. februar 2017
- WAAG stuðlar Rescue Lív 1. februar 2017
- WAAG í vágunum 1. februar 2017
- Órógv á skipanini 1. februar 2017
- Mitsubishi 100 ár 1. februar 2017
- Gekkabilurin handaður 1. februar 2017
- ASX mest seldi bilur í 2016 1. februar 2017
- Stongt millum jól og nýggjár 1. februar 2017
- Nýggja heimasíðu 1. februar 2017
- Marco Polo aftur á goymslu 1. februar 2017
- Nýtt frá Citroën 1. februar 2017
- Space Star dagførdur 1. februar 2017


text:
« Aftur til yvirlit
In Between
Kosmorama í Føroyum
Arild Kalkvik, stjóri í Trondheim Kino og eigari av Kosmorama International Film Festival fer at innleiða sýningina.
Leikstjóri: Maysaloun HamoudIn
Between er ein ísraelskur sorgarleikur, sum vann áskoðaravirðilslønina hjá Kosmorama 2017. Layla og Salma liva eitt ósiðiligt lív í Tel Aviv. Hesar ungu palestinsku genturnar eru ísraelskir statsborgarar, men stríðið millum Ísrael og Palestina spælir ein sera lítlan leiklut í einum gerandisdegi, merktur av arbeiði, veitslum og líkasælu millum ein vesturlendskan lívshætt og eina ráðaríka arabiska mentan.
Kosmorama er ein altjóða filmsfestivalur í Tróndheimi og er størsti filmsfestivalur í Miðnoregi. Festivalurin hevur nógv á skránni og vísir filmir úr øllum heiminum. Festivalurin letur harumframt egna filmsprísin hjá filmsvinnuni: Kanónprísin, sum er tað nærmasta, tú kemur einum Oscar í Noregi. Sum nakað serligt fer Kosmorama í ár at flyta úr Tróndheimi bara fyribils og fer at vitja TÓFF. Tey hava lagt eina spennandi skrá við sera góðum filmum. Eitt mini Kosmorama í Føroyum og ein sjaldsamur møguleiki at uppliva eitt brot av einum altjóða festivali í egnum landi.


text:
OCD er ein familjurikin flutningsfyritøka, sum hevur serliga drúgvar royndir við lastbila- og trailaraflutningi.
Við heimstaði í Saltangará og fleiri nýtímans lastbilum og trailarum røkja vit fjølbroyttar flutningsuppgávur fyri kundar um alt landið.
Fyritøkunavnið, OCD Spf., stavar sjálvandi frá stovnaranum Óla Christian Danielsen. Óli Christian rak flutningsfyritøkuna í fleiri áratíggju, men fyri nøkrum árum síðani yvirtók sonurin, Símin Danielsen, dagliga raksturin av fyritøkuni. Óli Christian var tó virkin og eldáhugaður í fyritøkuni líka fram til hann andaðist í 2009.
Virkisøkini hava ígjøgnum árini umfatað bæði lastbila- og trailaraflutning umframt bilaverkstað, men seinnu árini hevur OCD burturav fingist við lastbila- og trailaraflutning, og við fokusi á hesum er OCD í dag ein av fremstu fyritøkunum innan sítt øki í Føroyum.
Í dag er ein stórur partur av flutninginum hjá OCD í samstarvi við Smyril Line Cargo. Við hesum sáttmálanum hevur OCD allan innanlands flutning hjá Smyril Line Cargo í samband við komur og fráferðir hjá Norrønu.


text:
Ársfrágreiðing fyri 2015.
Bókasavnið við Løkin hevur í 2015 lagt seg eftir at fyriskipa fjølbroytt og afturvendandi tiltøk í samstarvi við áhugaðar partar. Og serliga hevur dentur verið lagdur á at menna tilboð, sum onnur ikki bjóða, og sum ikki er í økinum frammanundan. Alt hetta í tráð við endamálið hjá bókasavninum, sum er at fremja upplýsing, lærdóm og mentanarligt virksemi.
Ársskiftið er tíðin, har eftirmetingar verða gjørdar. Bókasøvn meta um sítt virksemi eftir einum fjøltáttaðum málistokki. Vit hyggja vanliga at hagtølum fyri bókaútlán og tal av vitjandi. Men bókasavnsvirksemi í dag er meira fjøltáttað enn fyrr, og meira verður gjørt burturúr øðrum virksemi, sum eisini fremur endamálið hjá bókasavninum.
Farna árið hevur Bókasavnið við Løkin m.a. lagt seg eftir at skapa samstørv við feløg, stovnar og borgarar um afturvendandi tiltøk. Talan er um fjølbroytt virksemi fyri ymiskar málbólkar. Haraftrat hevur bókasavnið verið ein opin pallur til onnur áhugaði, at skipa fyri fundum, framløgum, konsertum o.l. Listin yvir tiltøk er langur og kann síggjast á lokin.fo.
Tey afturvendandi tiltøkini, sum bókasavnið serliga hevur lagt dent á í 2015, eru lýst niðanfyri.
LESIRINGUR er í samstarvi við Bókasavnið í Nes kommunu. Eini 20 luttakarar hittast uml 6. hvørja viku, og bókasøvnini skiftast um at vera vertir. Hetta heldur fram í 2016.
FJARLESTUR er í samstarvi við Fróðskaparsetur Føroya. Eini 10 læraralesandi á fyrsta ári sótu í kjallaranum á gomlu politistøðini í Runavík hvønn mánadag og mikudag. Tey fingu undirvísing umvegis internetið og eina videofundarútgerð, soleiðis at undirvísarin og tilfar sást á stórskermi í Runavík. Hetta heldur eftir ætlan eisini fram í 2016.
SKEIÐ Í FORRITAN fyri børn og ung varð í ár í samstarvi við Kvøld og Ungdómsskúlan í Runavíkar Kommunu. Her hittust eini 20 dreingir og gentur frá 6. til 10. flokk hvønn hósdag frá kl 16 til 18. Luttakararnir vóru frá fleiri bygdum og býum kring allan Skálafjørðin, men eisini td. úr Hósvík, Havn, Gøtu og Klaksvík. Hetta var annað árið at skeiðið varð, og vænta vit, at tilboðið verður aftur í 2016.
SUMMARTÓNAR er Føroya elsti tónleikafestivalur við konsertum kring alt landið. Tað er Felagið Føroysk Tónaskøld, sum skipar fyri, og í 2015 fekk bókasavnið við Løkin høvið at taka ímóti 5 summarkonsertum. Hetta samstarv ynskja vit at halda fram við.
MENTANARVIKAN SKÝMING er árliga mentanarvikan í Runavíkar kommunu. Bókasavnið hevur tætt samstarv við Løkshøll um virksemið hesa vikuna í oktobur, og geva stovnarnir soleiðis sítt ískoyti til samlaðu skránna.
ELDRADAGAR er nýtt samstarv, sum bókasavnið hevur fingið við Dagtilhaldið í Runavíkar kommunu. Hetta eru almenn týsdagstiltøk har eldri hittast til ein fyrilestur, sang, drekkamunn og prát umleið sættu hvørja viku. Undirtøkan er sera góð, og er ætlanin at halda áfram við hesum.
SAMBINDING – ALTJÓÐA BINDIKLUBBI. Í desember 2015 hevur bókasavnið eisini tikið av tilboði um samstarv við kvinnur á Skálafjørðinum og Reyða kross Føroyar, um at leggja høli til ein altjóða bindiklubb. Hetta fór av bakkastokki í januar 2016.
Samstarv millum skúlan, Løkshøll og bókasavnið.
Tríggir sjálvstøðugir stovnar eru í sama bygningi við Løkin. Talan er um Skúlan við Løkin, Løkshøll og Bókasavnið við Løkin, sum samstarva nógv og væl. Bókasavnið við Løkin er bæði skúla- og fólkabókasavn, og er soleiðis ein partur av skúlanum og eitt amboð í gerandisdegnum hjá lærarum og næmingum. Fólkabókasavnið stendur fyri tí almenna virkseminum. Løkshøll er eisini undir somu lon, og er nógv samstarv millum bókasavnið og Løkshøll. Serliga tá størri tiltøk eru, sum t.d. undir mentanarvikuni, royna vit at tey vitjandi skulu uppliva okkum sum eitt samla mentanarhús. Hetta trýpartasamstarv ynskja vit at menna og styrkja framyvir.
Javnt alment útlán
Verður hugt at hagtølum fyri útlán, so kunnu vit staðfesta, at almenna útlánið av bókum er nøkunlunda javnt í mun til undanfarna ár. Men útlánið til fólkaskúlanæmingar er lækkað nógv.
Samlaða útlánið í 2015 fyri bæði skúla- og fólkabókasavnið var 10.578, og var hetta talið 13.538 í 2014. Almenna útlánið til vaksin og lesandi var 2.976 í 2015, og var hetta talið 3.213 í 2014. Tvs. ein lítil lækking á 237 bøkur. Skúlanæmingar læntu 5.800 bøkur í 2015 í mun til 8.269 bøkur í 2014. Hetta er eitt stórt tal, og hevur ymiskar orsøkir, so sum broytingar í undirvísingarkrøvum, upplatingartíðir o.a. Samlaði bókastovnurin við Løkin og á Glyvrum øktist frá 30.698 eintøkum í 2014 til 32.097 í 2015.
Samanumtikið eru vit nøkunlunda nøgd við talið fyri almenna útlánið, men kundu ynskt at skúlalánini vóru fleiri.
Gott mót
Samanumtikið eru vit væl nøgd við 2015. Vit ætla at halda fast við tey afturvendandi tiltøkini og styrkja hesi samstørv. Tað er eisini átrokandi at finna ein lagaligan leist, so at bókasavnsrúmið betri kann nøkta tørvin hjá skúlanum, Løkshøll og fólkabókasavninum – og hjá teim tíggjutals málbólkum, sum hesir stovnar venda sær til. Hetta hevur hægstu raðfesting í 2016.
Ársfrágreiðingar og yvirlit yvir tiltøk farin ár kunnu lesast á heimasíðuni hjá bókasavninum á www.lokin.fo við at trýsta á hetta leinki: http://lokin.fo/folkabokasavnid/soga-og-virksemi/
10. mars 2016
Svend Højgard, leiðari
Bókasavnið við Løkin
Fartelefon: 288900
Teldupostur: svend@runavik.fo
« Kvøldskúlaframsýning við Løkin 12. og 13. mars Páskafrí 24.-28. mars »


text:
Lestrarlív
Tá tú hevur avgjørt at fara undir hægri lestur, byrjar ein heilt nýggj tíð í lívi tínum. At fara undir hægri lestur er ein stór avgerð, men sanniliga eisini ein stór og ógvuliga mennandi avbjóðing. At lesa á einum universiteti er rættiliga øðrvísi enn at ganga á eitt nú miðnámsskúla. Sum studentur á Fróðskaparsetrinum skalt tú venja teg við, at undirvísingin ikki er so nógv. Tað er rættuliga vanligt, at undirvísingin er ikki meiri enn einar 10-15 tímar um vikuna. Hetta merkir kortini ikki, at tú hevur nógv frí. Hetta merkir bara, at tú skal leggja tíðina væl til rættis hjá tær, so tú fært lisið og fyrireikað teg einar 20-30 tímarnar um vikuna.
At lesa er fulltíðarstarv og í tíðarskeiðum – serliga uppundir próvtøkur og tá ið stórar uppgávur skulu latast inn – nógv meiri enn tað. Men um tú tekur starvið í álvara og arbeiðir fulla tíð, verða tey drúgvu tíðarskeiðini neyvan alt ov long og kennast ikki so long, tí tá veit tú, at tú arbeiðir fyri einum enn betri úrsliti. Undirvísing
Í undirvísingini á Fróðskaparsetrinum verður skift millum fyrilestrar og bólkaarbeiðið. Fyrilestrarnir eru at sammeta við vanliga undirvísing, har undirvísarin greiðir frá onkrum serligum evni og studentarnir hava møguleika at spyrja um ymiskt í sambandi við tað, tey hava lisið til tíman.
Á Føroyamálsdeildini og á Søgu- og samfelagsdeildini er undirvísing í einar 10-16 tímar og restin er fyrireiking og bólkaarbeiði.
Á Náttúruvísindadeildini eru tímarnir nakað fleiri, og studentarnir eru eisini í starvsstovuni ella gera ymiskar venjingar og uppgávurokningar í felag. Vanliga eru fyrilestrarnar fyrrapart og venjingar og uppgávur seinnapart. Eisini kunnu feltskeið vera, tá verður farið nakrar dagar til okkurt stað, og neyvar kanningar av ávísum evni verða gjørdar.
Felags fyri allar deildirnar er, at tað at lesa er eitt fulltíðarstarv, sum krevur í minsta lagi 40 tíma arbeiðsviku og í tíðarskeiðum rættiliga nógv fleiri tímar. Afturfyri eru eisini vikur, har arbeiðsbyrðan ikki er so stór. Sum studentur hevur tú stórt frælsi at leggja tína arbeiðstíð til rættis sjálv/ur.
Øll skeiðini á Fróðskaparsetrinum geva námsstig ella ECTS. Eitt ársverk er 60 ECTS, og tað merkir, at t.d. ein B.A. útbúgving er 180 ECTS.


text:
Góða Johanna …
Hvat hugsaði tú, tá tú sá navn títt standa á prenti í Føroyatíðindum tann 28. januar í 1918?
Lærerinde Johanne Mortensen stóð har, uppstillað á listanum hjá Froðbiar Sóknar kommunu millum 15 menn.
10 ár eftir at tú og aðrar kvinnur høvdu fingið loyvi at velja á kommunuvali, royndi tú tínar veingir og varð vald.
Hvat er tað, sum ger, at summi eru undangongufólk?
Tú vart fødd í 1865 og vaks upp í Skopun.
Í 1887 tóku tú og tríggjar aðrar kvinnur læraraprógv, tær fyrstu kvinnur í Føroya søgu, sum fóru á læraraskúla. Her gekst tú á odda saman við flokssystrum tínum, Amaliu úr Havn, Elisabeth av Selatrað og Johannu av Saltnesi.
Tá vart tú 22 ár.
Henda tíðin, tá tú vart í besta blóma, var ein kollveltandi tíð á allan hátt. Einahandilin var avtikin, níggju ár áðrenn tú vart fødd, handlar komu í nógvum bygdum, fyritakssemið vaks, fólk gjørdust meira tilvitað um seg sjálv og um samfelagið.
Mundi tú vera við á jólafundinum í Tinghúsinum í 1888? Ella vart tú farin til Skopunar at halda jól? Nei, helst vart tú ikki við, tí í Wikipedia stendur um jólafundin:
Hetta var ein illveðursdag, regn og vindur, tøssut at ganga, men kortini fór maður av húsi niðan í tinghúsið.
So har vóru bara menn á fundinum eftir øllum at døma.
Men um tú vart ella ikki, so vóru samtyktirnar nakað, sum tú mást hava hugsað um. Nýútbúgvin lærari, sum tú vart: tí har var gjørt vart við, at føroyskt skuldi lærast í skúlanum, at føroyskar skúlabøkur skuldu gerast, at næmingarnir skuldu læra um Føroya søgu, og at ongin uttanatslæra skuldi vera í kristnikunnleika, í staðin fyri at lira alt av sær á donskum, skuldi tað endurgevast á føroyskum.
Tú starvaðist sum lærari í Quillingsgarði í Havn í 8 ár og gjørdist eisini fyristøðukvinna fyri sunnudagsskúlan í Havn í 1894, men tú slapst kortini ikki at velja lim í kirkju- ella meinigheitsráð.
Tá vart tú 29 ár.
Skúlakommissiónin gav tær gott viðmæli, hon:
“Johanne Poulsen maa anses for en lærerinde af fremragende dygtighed, hun formaar at holde Orden og Disciplin og at bibringe den hende betroede Ungdom gode Kundskaber.”
Sjálvandi stóðst tú fyri, alt annað var ógjørligt, tú mást hava verið eitt sjáldsamt barn, nær byrjaði hesin frælsishugurin í tær, nær birtist sjálvsálitið í tær: hetta, sum gjørdi, at tú vart vís í, at tú dugdi sjálv, at tú dugdi at skipa fyri, at stýra?
Henda tíðin er sanniliga eisini kollveltandi tíð fyri kvinnurnar, hóast fólkaræðisligu tilgongdirnar, sum byrja at taka skap hesa tíðina, ikki verða hildnar at fevna um kvinnurnar ella tey ognarleysu fyri alt tað.
Fyrst tóku teir sær æruna av landnáminum, teir sóu jú sum kunnugt landið og góvu tí eisini navn. Tjóðskaparrørsluna tóku teir sær eisini æruna av, tí í Føringafelag í keypmannahavn skuldu kvinnur ikki vera limir, tí tað vóru jú sum kunnugt bara menn, sum vóru menniskju. Men her steðgaði dansurin, tí har vóru Súsanna, Billa, Jetta, Andrea og Frida, og tær løgdu ikki ein lort í, at tær ikki sluppu upp í felagið, tær stovnaðu bara sítt egna.
Tá vart tú 31 ár, Johanna, og kanska fekst tú íblástur av hesum kvinnunum, tí ikki gekk long tíð, so vóru tær viðurkendar sum menniskju og gjørdust limir í Føroyingafelag saman við monnum.
Hetta ólýdnið hevur verið eitt signal út til bæði menn og kvinnur tá í tíðini, at hetta finna vit okkum altso ikki í, vit mótmæla.
Og tær líktust tær, Johanna, tær tóku sakina í egnar hendur. Súsanna í Kirkjubø skrivaði og gav blað út, Billa heiman av Sandi skrivaði yrkingar og fekk tær prentaðar. Her hendi okkurt við kvinnunum, tær førdu seg fram og vildu nakað, tær vildu so í øllum førum síggjast aftur í almenna rúminum. Tær vóru ikki offur, men aktørar í søguni.
Hví eru vit so tigandi? spyr ein kvinna í grein í Fuglaframa í 1899. Hví samráðast vit ikki eisini um okkara viðurskifti (…) Mannfólkini leggja síni viðurskifti fram fyri hvørjum øðrum bæði í talu og upp á prent, og tað vísur ikki annað enn, at tað er rættur mátin. Hví skulu vit ikki gera tað sama?
Tá ið tú las hetta, vart tú 34 ár, Johanna.
Men sum vanligt, tá ið kvinnur ditta sær at gera vart við seg í almenna rúminum, so verður hetta snarað á heilt annan bógv av monnum, teir fara at tosa um klæðini, tær lata seg í, hvussu fínar tær eru blivnar uppá tað, hvussu illa tær síggja út og so framvegis.
Ring a bell? Tit minnast kanska Helle við Gucci taskuni, Hilary við tí ótrúgva manninum, Ritt við tí dýra hotellkamarinum, Anniku, sum rak sum bukka millum sengur ella Liljuna Weihe, tann grussan í Kringvarpinum?
Tú hitti Dánjal Johan, skipara av Tvøroyri, og gjørdist smaskforelskað, ja, so forelskað, at tú giftist og broytti navn frá Poulsen til Mortensen, og tú flutti úr Havn til Tvøroyrar. Men gavst tú tá? Nei, als ikki, tú fórt undir at hava skúla heima við hús við Sílánna, tríggjar flokkar hevði tú inni í stovuni, og tú helt fram sum lærarinna næstan til tín doyggjandi dag.
Mundi tú lesa yrkingina, sum Frúgv hevði skrivað í Tingakrossi 1. januar 1902: Konufólkið til árar, kanska at stýra! var heitið á yrkingini:
Hann:
“Vilja tit kvinnur ein ljósari dag,
so dvøljið ikki, men komið av stað
og sláið tykkum í lag við okkum!”
Hon:
“Hoyr, eru tit ørir í knokkum?
Kunnu vit, kunnu tit, so sigur tú mær …
Nei, nei! Eg gevi tær einki svar.
At stemma – eg! Á, gakk burt tín veg,
er slíkt tó nakað fyri meg?
Eg, mítt gamla dreiv,
havi byttu og sleiv,
har veit eg vist, at eg fari skeiv.
Slíkt er kunnugt hjá mær,
men at stemma við tær …
nei, hvar vilt tú tó hen? Kom mær ikki ov nær!”
Løgdu aðrar uppí:
“Mugu vit vera frí!
slíkt ókvinniligt er til at koma sær í.”
“Damir” spæla klaver,
seyma franska brodér,
men at stemma sum menn, tað jú gysiligt er!”
Tagdu hinar allar samlar,
bæði ungar kvinnur og gamlar,
hugsaðu nógv og umráddu seg.
Tá segði ein:”Jú, stemma vil eg!”
“Vilt tú?” segði hin, sum stóð longst burtur frá,
“hvat siga so tit aðrar, sum her standa hjá?”
Tá mælti tær allar av eins manns munni:
“Vit vilja stemma!” – Spælið var vunnið.
Tá upp brátt ein sum snarljós fór:
“Bíða nú, tað er meir: Vit sleppa sjálvar í kór.
Nú fyrstani síggi eg munin á.
Vit eiga sjálvar sess í borgarráð.
Og kanska meir: Vit ganga tær dyr,
sum ein aleina hevði lov til fyrr;
óvist, tað verður so mikið knoss,
at ein av okkum fær hansara pláss.
Tá umbýtt verður í holini,
ja, tá verður eldur í kolini.
Tá ein hvør gevur skomm fyri takk,
tá ið formaðurin er farin í stakk …
Takk fái hann, sum gav okkum slík boð.
Góð er væl súpan og gott tykist soð,
men lívið er meir enn eitt grunnesartroð.
Sjálvandi las tú yrkingina,.
Tú vart 37 ár tá, Johanna.
Og kanska hómaðist eitt lítið smíl í munnvikunum, tá tú las fundarfrágreiðingina í Fuglaframa um fundin, sum hevði verið um kvinnurætt og frælslyndi tann 8. juni í 1902, har heitt orðaskifti fór fram, um kvinnur skuldu fáa meira rættindi, um tær vóru nóg búnar at taka við hesari ábyrgdini, ella um tær skuldu uppvenjast.
Ein hugburður og menniskjafatan, sum minnir ikki sørt um ta fatan, sum kom fram, tá tosað var um at geva svørtum valrætt bæði í USA og Suðurafrika. Blaðmaðurin á Fuglaframa endar við at siga frá, at:
Her kom eitt kvikligt orðaskifti millum A. Jógvansson, S. Hansen, R. Rasmussen og Símun Skarð um, antin tað var beint at geva kvinnunum javnlíkan rætt við mannin alt fyri eitt ella at seta eitt mark fyri, hvussu langt tær skuldu sleppa.
Hetta orðaskiftið á fundinum hevði sjálvandi samband við, at tað í 1902 var givið ógiftum kvinnum, sum guldu minst 4 kr í skatti, loyvi at velja á kommunuvali.
Tú vart gift, og tú hevði starv, men tú slapst ikki at velja, Johanna. Kanska vart tú ein av teimum illu kvinnunum, sum talaðu at og vildi, at giftar kvinnur eisini skuldu sleppa at velja? Tí føroyskar kvinnur vóru eisini illar, tær vildu sleppa at vera javnbjóðis partar av samfelagnum.
Mundi tú lesa Oyggjarnar, blaðið hjá Súsonnu Patursson? Helst gjørdi tú tað, Johanna, um ikki annað so fyri at síggja allar tær góðu uppskriftirnar upp á rabarbur og hvannir og annað, sum tú mundi hava í tínum vakra urtagarði uttan fyri húsini við Sílánna.
Men har var annað at lesa enn uppskriftir í Oyggjunum, har sæst bæði á reglunum og serliga ímillum reglurnar, hvussu væl tær fylgja við í vánaligu korunum hjá kvinnum, har koma fram dreymamyndir um kvinnurnar í Amerika, sum eru so høgt í metum, so nógv øðrvísi enn her heima hjá okkum, hvussu nógvar pengar tær forvinna, at tær sleppa hagar, tær vilja, at læra og taka útbúgvingar. Í Oyggjunum verður tosað um valrættin, sum føroyskar kvinnur ikki hava enn.
Kanska fekst tú eisini íblástur og kendi teg stuðlaða av yrkingini hjá Føroya fyrsta mannliga feministi Jóannesi Paturssoni, tá ið hann í 1904 yrkti Tað frættist nú og fregnast um land og um bý, í sambandi við kommunala kvinnuvalrættin?
Tað frættist nú og fregnast
um land og um bý,
At konufólkaøldin, hon rennur so ný.
Um allan heimsins ring
nú kemur várligt lot;
nú verða konubrot.
Og helst las tú greinina, sum stóð í Oyggjunum 5. september 1906 við heitinum Kvinnu-valgrætt-stevni, har ein Mantefiera verður nevnd, sum er undangongufrú hjá teim eingilsku, sum ikki vilja gjalda skatt, altantíð teim ikki er játtað stemmurætt.
Undangongufrá, ja, soleiðis verður tikið til í Oyggjunum, men í móðurmálsorðabókini eru slíkar als ikki til, har eru bara undangongumenn.
Jú, vist mundi bæði tú, Johanna, og aðrar við tær, fylgja væl við, hvat fór fram í alheimspolitikki. Tit vóru mitt í rokanum, tit kendu til suffragettirnar, sum settu alt á gos fyri at fáa valrætt, júst um hetta mundi.
Og tíbetur fingu vit valrættin – fingu, sigi eg? Nei, okkara formøður stríddust fyri rættinum og vunnu hann! Í 1915 var valrættur settur í gildi í Danmark fyri kvinnur.
Forslag til lov om Forandringer i Lov om Færøernes Lagting varð eisini viðgjørt í Føroyum, bæði í 1915 og -16. Helst vistu teir allir á tingi, at ongin orsøk var at mótmæla valrættinum, tí tað, sum serliga var kjakast um, var støðan hjá prósti og amtmanni á tingi.
Lóg um Føroya Løgting og Landsting kom í gildi 28. apríl 1916, sum gav kvinnum og ognarleysum yvir 25 ár valrætt til Føroya Løgting.
Tá vart tú 50 ára gomul, Johanna.
Og tvey ár seinni bjóðaði tú teg fram til sóknarstýrið, fyrsta kvinna í Føroyum, sum hevði tikið sær rættin at bjóða seg fram at stýra saman við hinum.
Tá vart tú 52 ár.
Og tú vart vald og sat í sóknarstýrinum í fýra ár, og so vart tú 57 ár og hevði undirvísingina og kærleikan eftir. Tú átti tvey børn og ein mann og eina kúgv í kjallaranum, sum tú vart góð við.
Og vist gjørdu tit mun, hóast tað í nevndaráliti til uppskotið um nýggja løgtingslóg verður sagt um kvinnurnar: at als ongin orsøk er at bíða við at gera broytingar, til tær hava fingið valrætt, tær hava als ikki gjørt vart við seg alment, hóast grundlógarbroytingarnar hava stórt árin á teirra støðu í samfelagnum.
So líka sum man í Danmark ikki hevur tímað at bíða við at taka avgerð um støðu kongs í tinginum, so var ikki hildið vera neyðugt í Føroyum, at lata kvinnurnar koma við í eina avgerð um støðuna hjá prósti og amtmanni. Tað skulu menninir nokk taka sær av.
Tær hava ikki gjørt vart við seg alment siga teir í tinginum, tað fær meg at hugsa um, at seinasta kanning av, hvørjar keldur verða nýttar í fjølmiðlum Who makes the news frá 2015, kemur fram til, at kvinnur telja umleið 24% av teimum, sum verða umrødd ella siterað í miðlunum. Hvussu mundi tað síggja út í 1915?
Men kvinnurnar gjørdu kortini mun. Tá tær sluppu á fólkaatkvøðu í 1907 um rúsdrekkalógina, var bann sett fyri útskeinking, eitt mál, sum kvinnur høvdu stóran og aktivan leiklut í, sjálvt um tær heldur ikki sluppu at vera við í Havnar Avhaldsfelagi saman við monnum, men sjálvar settu sítt egna á stovn í 1899; og tá ið tú og aðrar við tær, Johanna, á fyrsta sinni sluppu á løgtingsval í 1918, fekk Sjálvstýrsiflokkurin fyrstu ferð meiriluta á tingi.
Og tað er vist og sannheit, at kvinnur vóru tilvitaðar um sína støðu tá. Fyrsta fakfelag stovnað av kvinnum var Fiskepigernes Fagforening á Tvøroyri. Stovnað í 1922 við teimum trimum, Magdalenu Olsen, Annu Hovgaard og Poulinu Niclasen Einarsson í nevndini. Tær vóru undangongufrúur, sum tikið var til í Oyggjunum.
Tá vart tú 56 ár, Johanna, og sat síðsta árið í kommunustýrinum, helst hevði tú ikki nógv við fisk at gera annað enn at gera hann til matna, men kanska fleiri av børnunum hjá fiskagentunum høvdu sitið inni í tínari stovu og lært at lesa?
Í 1927 fór ein fitt, lítil genta, sum æt Elin, at ganga í skúla hjá tær. Hon sigur soleiðis frá:
Tað frættist skjótt, at henda unga lærarinnan dugdi væl bæði at fáast við børn og at læra tey. Skúlagjaldið var fimm krónur um mánaðin, men tað stóð ongantíð á hjá henni at hava nóg mikið av næmingum. Summi børn gingu ókeypis, onkur mamman seymaði fyri lærarinnuna, og onkur drongur í grannalagnum bar mjólkina heim í handilin, áðrenn hann fór í skúla.
Skúlavegurin hjá mær var fyri tað mesta niðan gjøgnum bøin, tvørtur um Stóragil og síðan beint fram, til eg kom í skúlatúnið.
Lærarinnan kom út á trappuna eftir okkum, og tá ið vit høvdu latið okkum úr troyggju og tuflum, fóru vit inn í skúlastovuna, sum var hennara spísistova. Vit sessaðust kring borðið, og lærarinnan sat við borðendan. Hon var í vøkrum, síðum kjóla við høgum hálsi. Á bringuni hevði hon brosju og gullringar í oyrunum. Teir skygdu, tá ið hon vendi sær á. Hon hevði ljóst, purlut hár og lítlan topp. Men tað besta av øllum var, at hon var so blíð og smíltist, sum vildi hon siga: -Tit skulu ikki vera bangin, góðu børn!
Vit trivust væl her í skúlanum við Sílánna. Mestur var tað hennara tol, og at hon var góð við børn, sum fekk okkum at trívast. Tað var so trygt, næstan sum heima, at sita her í hennara hugnaligu stovu, prýðiligir urtapottar vóru í vindeygunum, myndir á bróstinum, messinglampan uppi yvir borðinum og í horninum stovuklokkan, sum sló hvønn tíma.
Tað var vakurt við Sílánna. Har vóru uppdyrkaðar traðir, hoyggjhús, fjós og snøgt laðaðir grótgarðar. Urtagarðurin hjá lærarinnuni var sera vakur við nógvum væl angandi urtum og berjarunnum.
Longu trý ár eftir at Elin var farin í skúla, andaðist Johanna bara 64 ára gomul.
Tað var 3. november 1930, og Elin Mortensen, sum jú var tann lítla gentan, sum fór í skúla hjá Johonnu, skrivar í bókini Heimbygd mín Tvøroyri um saknin eftir henda holla grundstuðulin, sum hevði verið so týðandi partur av teirra barnadøgum.
Long tíð gekk, áður enn vit fingu eina kvinnu á ting.
Í 1964, 48 ár eftir at valrættarlógin var samtykt, kom Malla Samuelsen inn á ting fyri Sjálvstýrisflokkin sum varafólk. Malla Samuelsen var við til at stovna Kvinnufelagið í Havn og sat í nevnd sum forkvinna og næstforkvinna frá 1952 til 1967. Hon var vald inn í Tórhavnar kommunu á kvinnulista, sum Kvinnufelagið í Havn læt gera í 1956.
62 ár seinni ella 2416 ár eftir, at grikkar funnu upp á demokrati, komu tvær beinleiðis valdar kvinnur á ting: Jona Henriksen fyri Javnaðarflokkin og Karin Kjølbro fyri Tjóðveldisflokkin.
Í dag umboða kvinnurnar 30 % av tingfólkunum. Tað vil við øðrum orðum siga, at vit liggja niðast á listanum, um vit samanbera norðurlendsku tingini. Ovast liggur Svøríki við 43,6%, síðan Finnland við 42,5%, Ísland við 40 %, Noreg við 39,6%, Danmark við 39,1 %, Grønland við 35,5% og Føroyar við 30%.
Og hvussu stendur til í kommunustýrunum her hjá okkum? Jú, illa! Í kommununum sita 72 % menn og 28 % kvinnur. So tað gongur bæði seint og aftur á hond, hóast vit hava átt nógvar kvinnur, sum hava slóðað fyri. So her verður nóg mikið hjá okkum at gera, nú kommunuval verður í heyst.
Hví man so vera? Jú kanska tí at tað skuldu ganga meira enn 2000 ár, áður enn kvinnur fingu lut í fólkaræðinum? Og kanska eisini tí at vit ikki kenna okkara egnu søgu, okkara kvinnusøgu, vit kenna ikki fyrimyndirnar. Og vit eru alt ov vanar við at verða settar út á eitt síðuspor, at verða skrivaðar út úr søguni.
Korini bæði áðrenn og eftir at Jóhanna okkara var farin undir grønu torvu vóru hørð. Javnaðarflokkurin var stovnaður trý ár, áðrenn Johanna doyði, og slagorðini vóru: frælsi, javnaður og brøðralag, tí sosialismuni ætlaðu teir eisini at taka patent uppá, men tað sluppu teir ikki, tí vit eiga Rosu og Alexandru og Claru og Emmu, og her hjá okkum eiga vit Magdalenu og Annu og Poulinu og Andreu og Ingeborg og Vígdis og mangar aðrar við teimum.
Og vistu tit av, at Kvinnufelagið í Havn gjørdi semingsuppskot í 1955 í sambandi við læknastríðið í Klaksvík, sum var sent sóknarstýrinum og húsmøðrafelagnum í Klaksvík og Læknafelagnum og Landstýrinum. Hava tit nakrantíð hoyrt tað gitið í nakrari søgu um læknastríðið? Nei, ha?
Nær gjørdust ógiftar kvinnur myndugar, nær fingu vit rætt at arva, nær sluppu vit at ganga í hægri skúla, nær sluppu vit at gjalda skatt, nær fingu vit myndugleikan yvir børnunum, nær fingu giftar konur rætt at ráða yvir sínum egnu pengum, nær fingu kvinnur rætt at fáa almenn størv, nær sluppu vit at vera prestar, nær gjørdust giftar kvinnur myndigar, nær sluppu tær at sita í óskiftum búgvi, nær fekk elsta dóttir rætt at arva garð? Og soleiðis kundu vit hildið fram,
Í Svøríki eru tær farnar at geva søguligt tíðarrit út, Historiskan eitur tað.
Her hava vit sannliga eisini brúk fyri at kenna okkara søgu, vit mugu síggja okkara leiklut sum aktørar í søguni og ikki longur góðtaka at verða trýstar út á eitt síðuspor.
Heitið á tíðarritinum havi eg longu givið tykkum.
Johanna, skal tað sjálvandi eita.
Marna Jacobsen helt røðuna á altjóða kvinnudegnum 2016 um Johannu Mortensen, ið var fyrsta valda kvinna í eina føroyska kommunu. Í morgin fara vit enn einaferð á kommunuval, og Kvinnufelagið eggjar øllum, at seta krossin við eina skikkaða kvinnu.


text:
Wenzel umboðar Ford og Volvo í Føroyum, okkara starvsfólka hópur telur 22 fólk, ið øll virka fyri best møguligu tænastuni.
Leys størv í løtuni:
Goymslulærlingur
Nú hevur tú møguleikan at koma í læru á goymsluni hjá okkum. Vit bjóða eitt spennandi og avbjóðandi lærupláss á elstu bilasøluni í Føroyum har nógvar avbjóðingar og møguleikar eru fyri framman, nú felagið hevur fingið nýggjar eigarar. P/F Wenzel umboðar Ford og Volvo í Føroyum.
Sum goymslulærlingur kemur tú saman við okkara goymslutoymið at standa fyri innkeypi og sølu av eykalutum - bæði til kundar og verkstað okkara.
Uppgávur verða m.a. vøruumsiting, kunda- og telefonavgreiðsla og aðrar fyrifallandi uppgávur á goymsluni. Skúlagongd í sambandi við læruna er í Danmark.
Vit vænta, at tú ert fyrikomandi, ábyrgdarfull/ur og røkin. Eisini vænta vit, at tú hevur góðan teldukunnleika og dugir at orða teg skrivliga og munnliga á donskum. Tað er ein fyrimunur, um tú hevur HH, HF- ella studentsprógv.
Ynskir tú nærri upplýsingar um læruplássið, ert tú vælkomin at seta teg í samband við Oddmar Ørvarodd, goymsluleiðara, á telefon 235501 ella senda ein teldupost til oddmar@wenzel.fo.
Umsókn við prógvi og møguligum viðmælum skal vera okkum í hendi í seinasta lagi fríggadagin 20. apríl 2018, og skal sendast sum teldupostur til oddmar@wenzel.fo ella sum vanliga post til P/F Wenzel, Akranesgøta 5, 110 Tórshavn.
Vit gleða okkum at hoyra frá tær.
Fólk at gera bilar klárar
Vit søkja eftir einum røskum fólki, at gera nýggjar og gamlar bilar klárar.
Vit vænta, at tú ert álítandi, røkin og fyrikomandi. At tú hevur evni at samstarva og arbeiða sjálvstøðugt. Tú skalt hava koyrikort, og tað er ein fyrimunur, um tú hevur royndir innan hetta økið frammanundan.
Lønin verður ásett eftir nærri avtalu við atliti til royndir. Meiri fæst at vita um starvið, við at skriva til Rúna Djurhuus á rd@wenzel.fo.
Hjá Wenzel er tað umráðandi, at okkara starvsfólk trívast og at okkara kundar eru nøgdir, tí virka vit í gerandisdegnum fyri, at vit í góðum arbeiðsumhvørvi veita góða tænastu. Vit tryggja okkum, at okkara vitan um bilverðina verður støðugt dagførd, soleiðis at vit eru fakliga væl fyri.
Í dag arbeiða 22 fólk hjá P/f Wenzel, fleiri teirra hava drúgvar royndir hjá Ford og Volvo í Føroyum.
Skrivlig umsókn merkt “Klárger” saman við prógvum, viðmælum v.m. skal sendast í seinasta lagi 1. februar 2018 til:
P/F Wenzel
Postboks 3043
110 Tórshavn
Att: Rúni Djurhuus
ella til rd@wenzel.fo
Ert tú okkara nýggi bilsmiður?
Vit leita eftir einum dugnaligum bilsmiði at arbeiða á okkara verkstaði.
Vit vænta, at:
- tú ert álítandi, røkin og fyrikomandi
- tú arbeiðir sjálvstøðugt
- tú dugir væl at samstarva
Lønin verður eftir nærri avtalu. Ring til Jákup á tlf. 23 55 06, um tú vil hava meira at vita um starvið.
Hjá Wenzel er tað umráðandi, at okkara starvsfólk trívast og at kundar okkara eru nøgdir. Tí virka vit fyri, at vit í góðum arbeiðsumhvørvi veita kundum okkara góða tænastu. Vit tryggja okkum, at vitan okkara um bilar verður støðugt dagførd, soleiðis, at vit altíð eru í fremstu røð fakliga.
Í dag arbeiða 22 fólk hjá P/f Wenzel, fleiri teirra hava drúgvar royndir hjá Ford og Volvo í Føroyum.
Skrivlig umsókn merkt “Bilsmiður” skal, saman við prógvum, viðmælum o.ø, sendast til:
P/F Wenzel
Postboks 3043
110 Tórshavn
Att: Jákup Hansen
ella til jakup@wenzel.fo


text:
Í fyrstu summarkappingini, sum var hildin á Norðoyastevnu, megnaði eg at renna 5 km uppá 17:42, tað var eg ómetaliga væl nøgdur við. Hetta gevur eina snittíð uppá 3:32 pr. km. Hetta átti at vera eitt gott útgangsstøði til næstu kapping, sum var á Eystanstevnu, góða viku seinni.
Men so ger man ein ordans brølara. Fótbólt havi eg ikki norti í 8 ár, men sunnudagin á Norðoyastevnu játtaði eg meg til at luttaka í oldboys dysti, har 1. deildarliðini hjá KÍ og HB, sum spældu í 80’inum aftur skuldu dystast. Eg var neyvan biðin við av teirri orsøka at eg var fastur maður á 1. deild hjá KÍ í 80’inum. Dystirnir eg havi spælt á 1. deild kunnu teljast á aðrari hondini. Mín venjingarstøða hevur nokk givið mær atgongd til henda dyst, eg skal tó viðganga at eg var ikki frítt smigraður at Oddbjørn skuldi ringja til mín, so eg játtaði meg at spæla.
Eg spældi samfullar 90 minuttir, tá ið einir 70 minuttir vóru leiktir hendi tað, sum ikki skuldi henda, eg renni saman við Óla Samró og fái hansara knæ í bringuna og eg smelli niður, missi luftina eina løtu, og eg fekk ógvuliga ilt. Eg manni meg tó uppaftur og spældi restina av dystinum við nógvari pínu.
Eftir loknan dyst kundi eg staðfesta eitt tap uppá 1-4, vøddar eg ikki dagliga brúki vóru í lasum og 2 kroyst rivjabein. Eftir dystin vóru vit bodnir til smyrjibreyð á loftinum hjá KÍ. Tað var sera hugnaligt. Menn kappaðust at fortelja stuttliga søgur.
Vikan aftaná Norðoyastevnum var ein reinur torturur at koma ígjøgnum. Mánadagin og týsdagin rann eg bert 3 km og hetta gjørdi eg á bandinum. Eg var so eymur í lærmusklum og lyskuni so tað føldist nærum líka sum eftir eitt marathon. Pínan í bringuni tók bara til teir fyrstu dagarnir.
Hesa vikuna rann eg bert 52 km. So mítt frálíka útgangsstøði aftaná renningina á Norðoyastevnu, var nú heilt eitt annað nú Eystanstevna stóð fyri durum og 10 km skuldi rennast. Eg ivaðist um eg kom at vera klárur, eg meldaði meg ikki til fyrr enn í síðstu løtu.


text:
Star Wars: Klónukríggini
Star Wars: Klónukríggini (upprunaheiti: Star Wars: The Clone Wars) er ein CGI-animeraður science fiction-filmur frá 2008, ið gongur fyri seg í Star Wars-rúminum. Søguliga sæð er hann settur ímillum Álopi klónanna og Hevnd Sithanna. Filmurin hevði premieru tann 10. august 2008 á Grauman's Egyptian Theatre og varð leysgivin til biografarnar tann 14. august 2008 í Avstralia, og tann 15. august í USA, Kanada og Stórabretlandi ígjøgnum Warner Bros..
The Clone Wars er ætlaður sum ein inngangur til sjónvarpsrøðina av sama navni, ið byrjaði 3. oktober 2008.


text:
Móti endanum av ummælinum setir Gunnar Hoydal fram nakrar relevantar spurningar, sum hava verið frammi áður, men ongantíð hava fingið nakað svar. Í hesum partinum av greinini, er Gunnar Hoydal serstakliga hvassorðaður, men eisini beinrakin, tá hann skrivar: "Men hvør var tað, sum hevði veruligt vald hesi árini síðani tá? Savnið og tann virkni savnsleiðarin, sum umsat almennu játtanirnar hjá landinum og seinni eisini var limur í listabólkinum hjá Tórshavnar kommunu, ella hesin lítli bólkurin av listafólki, sum einaferð á hvørjum ári fyri egna rokning skipaði fyri heystframsýningini úti á skipasmiðjuni? Var nakað vald hjá teimum, so var tað bara í samanberingini av dygd í hesi árligu framsýningini við várframsýningina á listasavninum. Og so kanska í einum almennum orðaskifti, sum hin parturin sum mest slapp sær undan at taka lut í og heldur arbeiddi "på de indre linjer". Ella skal henda viðmerkingin í nýggju listasøguni skiljast sum svarið hjá stovninum, lurtað í oyrað á gesti, sum ikki hevur havt samband við hin partin í málinum?".
Vit vita tað ikki, tí enn er ongin reaktión komin frá teimum, sum hava ábyrgdina av SEKEL. Vit hava hvørki hoyrt orð ella eið frá stýrinum fyri Listasavnið ella frá mentamálaráðnum, sum í síðsta enda varar av Listasavninum og útgávum tess. Men spurningarnir verða standandi og har eri eg í grundini ikki samd við Gunnari Hoydal, tá hann at enda í greinini heldur, at okkurt gott kom burtur úr listastríðnum og at vit nú skulu lata tað farna fara: "So lat hetta fara, og latið okkum vóna, at tað við tí nýggja stjóranum ber til at fáa eitt stimbrandi samstarv í lag millum føroysk myndlistafólk og tann týðandi stovnin, sum Listasavnið er í okkara felags mentan..". Jú, sjálvandi eigur framtíðin at vera merkt av samstarvi og góðum vilja innan føroyska listaumhvørvið. Men tað verður neyvan við støði í SEKEL, sum Mikael Wivel í margháttligu heiðursrøðu síni fyri fráfarandi savnssstjóra kallaði eina sáttargerð, ella "en forsonende gestus". Tær tríggjar greinirnar, ið higartil eru skrivaðar um bókina SEKEL benda allar á, at bókin er alt annað enn sáttlig, og tí er ikki lætt at lata hetta fara framvið, sum Gunnar Hoydal mælir til. Tunga bókin fyri 600.000 føroyskar listakrónur fer jú ongan veg. Vit kunna sjálvandi vóna, at ikki fleiri pengar verða spiltir uppá t.d. eina føroyska týðing, men hetta kann í grundini gera tað sama, tí komandi mongu árini fer danska/enska bókin at hava status sum statsautoriseraða listasøgan í okkara landi og so er spurningurin um listafólkini, mentamálaráðið og vit øll hava hug at lata standa til. Skal tøgnin framhaldandi ráða, ella vilja vit heldur samskifta og finna útav hvussu hetta kundi henda, so at vit kunnu bøta uppá støðuna og helst forða fyri, at tað nakrantíð hendir aftur?
(KP)


text:
Orð: G.L. Samuelsen
Lag: Carl Vilh. Fosaa
Seg lágt yvir hav hevur kvirrið seg lagt
hann stendur har frammi aleina á vakt,
eitt eystanlot leikar við kinn hans og hár
og turkar av eygum eitt longsulsins tár.
Hann sær handan alduna heystarlig tøk
tær heimligu líðir – tann nýslidna bø,
har genturnar leika til látur og spæl
ein er millum teirra, ið hann dámar væl.
Man hon kanska onkuntíð støðga eitt bil
og veingja eitt loyndarsmíl Grønlandi til,
og tíða teir dreymar og gita tey orð,
sum følna á landi, men blóma umborð.


text:
Vælkomin á skeið í Námi
Skeiðsyvirlit og melda til her
Skúlaárið 2018/2019 skipar Nám fyri skeiðum, ið eru mennandi og kveikjandi fyri lærarar bæði í fólkaskúla og á miðnámi. Summi skeið eru vend móti ávísum lærugreinum, og onnur leggja dent á háttalag og námsfrøði.
2018 er ár fyri málmenning hjá børnum, og í hesum høpi hava vit aftur í ár skeið við Málspølum, eins og Súluskeiðini eisini eru á skrá.
Nám gav fyrr í ár bókina Mennandi Sálarfrøði út, og í tí sambandi verða skeið boðin út, ið rithøvundarnir sjálvar skipa fyri, eisini verður eitt skeið fyri leiðslur undir sama evni.
Nám hevur í samstarvi við Helga Dam Ziska givið út undirvísingartilfar í talvi. Helgi kemur sjálvur at hava skeið fyri lærarum við støði í tilfarinum.
Á skrá eru eisini skapandi skeið innan film og handaverk og list. Alt hetta og annað, sum vit vóna fer at geva lærarum vegleiðing og íblástur á ymsum økjum.
Lærugreinadagarnir eru væl umtóktir, og hesir eru aftur á skránni næsta skúlaár. Her er gott høvi hjá faklærarum at møtast og deila vitan og royndir. Harumframt hava vit aftur í ár nøkur ferðaskeið, sum skúlarnir kunnu bíleggja einsæris. Við hesum skeiðunum fáa allir lærarar skúlans høvi at savnast um eitt ávíst skeið.
Skeiðini eru mong og fevna ógvuliga breitt. Tosa við leiðsluna um, hvat hóskar best til tín, og hvørji av skeiðunum kunnu geva tær íkast til ein lættari gerandisdag.
Við vón um góða undirtøku til skeiðini og gott samstarv við skúlarnar síggja vit í Námi fram til skúlaárið 2018/2019 við spenningi.


text:
U19-landsliðið við dreingjum úttikið
ítróttur19-05-2017 - 16:33 - Jóanis Nielsen
- Eg kenni ikki so nógv til Luksemborg, men eg rokni við at vit kunnu geva teimum ordiliga móstøðu, og vit fara sjálvandi eftir at vinna báðar dystirnar, sigur Jógvan Martin Olsen, ið nú stendur á odda fyri føroyska U19-landsliðnum við dreingjum.
Í døgunum 6. og 8. juni skal føroyska U19-landsliðið við dreingjum spæla tveir venjingardystir á útivølli ímóti Luksemborg. Dystirnir verða spældir á Stade de Municipal í býnum Rumelange.
Nógv teir flestu dreingirnir, ið eru partur av U19-landsliðnum, spæla í EFFO-deildini, í 1. deild og og í kappingini fyri Dreingir U18. Tað er tí ikki bara sum at siga tað, at samla hópin til fyrireikingar og venjing, tí landsliðsspælararnir eru nógv upptiknir í feløgunum.
- Vit hava fyrireikað okkum so væl sum tilber, sjálvt um tað er avbjóðandi at fáa spælararnar til landsliðsvenjing. Higartil hava fýra úttøkuvenjingar verið á skránni, men endaligi hópurin hevur framvegis ongantíð vant saman. Tað kemur tískil væl við, at vit nú fáa tveir venjingardystir, sigur Jógvan Martin Olsen við heimasíðuna hjá FSF.
Teir 18, ið eru úttiknir til venjingardystirnar ímóti Luksemborg, eru hesir:
Mathias H. Lamhauge, HB
Rói Mørk Hentze, B36
Arnbjørn S. Olsen, Víkingur
Petur í Túni Petersen, Víkingur
Andri Benjaminsen, NSÍ
Sjúrður Pauli Nielsen, NSÍ
Andrias Edmundsson, B68
Hugin Samuelsen, B36
Magnus Holm Jacobsen, B36
Mourits Heini Mortensen, NSÍ
Stefan Radosavljevic, TB/FCS/Royn
Aron Knudsen, NSÍ
Gilli Samuelsen, B36
Tórur Jacobsen, KÍ
Tonni Joensen, Víkingur
Aksel Bjartalíð Danielsen, KÍ
Hannes Agnarsson, B36
Hans Jákup Anfinnsson, HB
Ferðalagið fer úr Vágum sunnudagin 4. juni, og verður heima aftur í Føroyum fríggjadagin 9. juni.
Í november mánað skal U19-landsliðið til innleiðandi EM-undankapping í Bulgaria. Umframt Føroyar og vertslandið, vera Ísland og Ongland eisini við í kappingini.


text:
Orð: Símun P. Djurhuus
1. Áh, Jesus, tú meg elskaði,
tú doyði fyri meg,
tú tók mítt plass í dóminum,
mín synd fall øll á teg!
2. Mítt skuldarbræv er kvittað har
hin dag á krossins træ,
mín synd er søkt í djúpa hav,
títt orð mær sigur tað.
3. Sum tíðin gongur, lívið fer,
ver skjøldur mín og borg,
um djúpan dal og høgan tind,
í gleði og í sorg!
4. Hjálp mær at vitna um tann kross,
har Satan sligin varð,
um blóð títt, Jesus, reinsandi,
sum runnið hevur har!
5. Skjótt heimlandið og bústaðin
eg nú ein dag skal sjá,
og eg við frelstum uttan tal
teg fult tilbiði tá.


text:
MACHOFØROYAR 8. MARS
Sum vant skipar Kvinnufelagið í Havn fyri stórum 8. mars tiltaki í Norðurlandahúsinum altjóða kvinnudagin.
Í ár hevur felagið valt at seta fokus á føroysku machomentanina.
Tað er ein sannroynd, at føroysk mentan í stóran mun er stýrd av traditionellum maskulinum virðum, har maðurin og hansara “roysni og brøgd”, eru í hásæti, meðan kvinnan helst skal hava “eygu klár og blá, og sinn sum síl í á”.
Hetta sæst aftur í føroyska málinum søgum og sagnum, sang- og kvæðamentan okkara, og verður eisini endurspeglað í modernaða vinnulívinum, politikki og á lønarstiganum.
At vit í føroysku kvinnurørsluni framvegis hava langt eftir á mál, hevur undanfarna árið enn einaferð staðfest – tíverri. Vit upplivdu, at landsstýrimaðurin í javnstøðumálum alment umrøddi eitt kvinnuligt embætisfólk sum “kontórdaman á gólvinum”, at fólkateljingin varð doypt Manntal, og at lesibókatilfarið til fólkaskúlan byggir á aldargomlu traditionellur virðini, har maðurin hevur vald og kvinnan bakar køku – men hetta halda tey, sum hava ábyrgd av undirvísingartilfari vera fínasta slag!
Alt hetta í einum landi, har 2000 kvinnur í besta burðardygga aldri longu hava vent siðbundna veiðumannasamfelagnum bakið, fyri at leita sær inn til meginlandið, har hugburðurin til kvinnuligi virðini hóska betri til nútíðina og modernað familjuvirðir.
Skráin fyri Altjóða Kvinnudagin í Norðurlandahúsinum er hendan:
VÆLKOMIN Karin Kjølbro
MACHOFØROYAR Elin Lindenskov hugleiðir
HARÐSKAPUR Johan Dahl, landstýrismaður við vinnumálum, heldur røðu
HARÐSKAPUR Erika Hayfield leggur heildarætlanina “Harðskapur í parlagi og nærsambondum” fram.
HARÐSKAPUR Jacoba Kruse, Amnesty Føroya Deild ger viðmerkingar til heildarætlanina
TÓNLEIKUR Anna Nygaard og Gipsy Train
FILMSKAPPING Demokratia vísir filmar og kjósar vinnaran
VERTINNA Elin W. Poulsen
8. mars tiltakið byrjar klokkan 19.30, og kostnaðurin er 150,- kr.
STUÐLAÐ tiltakinum hava: Tryggingarfelagið Føroyar, Føroya Bjór, Prenta, PM og Norðurlandahúsið.


text:
Á heysti 2003 varð gjørt av at fara undir at skipa fyri einum nýggjum útbjóðingarumfari á landgrunninum. Lóg um annað útbjóðingarumfar saman við modelloyvi varð samtykt av løgtinginum í mai 2004, og tá freistin at handa inn umsóknir var farin, hevði oljumyndugleikin móttikið 9 umsóknir frá 5 samtøkum ella einstøkum feløgum.
Tilsamans 8 feløg myndaðu umsóknirnar, av teimum vóru eisini feløg, sum ikki høvdu leitiloyvi í Føroyum frammanundan.
Tilfar til annað útbjóðingarumfar
- Innbjóðing at søkja um loyvi til oljuleiting, faldari
- Fylgiskjal 1, samandráttur av umsókn
- Fylgiskjal 2, jarðfrøðilig meting av umsóknarøkinum
- Fylgiskjal 3, fíggjarlig meting av leitimiðunum
- Fylgiskjal 4, upplýsingar viðv. føroyskari luttøku
- Fylgiskjal 5, partafelagsupplýsingar
- Fylgiskjal 6, upplýsingar um førleika og royndir viðv. heilsu, trygd og umhvørvi
- Prospekt í sambandi við annað útbjóðingarumfar, bóklingur
Lóg um annað útbjóðingarumfar
- Lóg um annað útbjóðingarumfar við viðmerkingum 17. mai 2004
- Fylgiskjal A, kort yvir útboðsøkið
- Fylgiskjal B, standardloyvi annað útbjóðingarumfar
Kort yvir loyvini
Kort yvir tey sjey loyvini, sum vóru veitt í fyrsta loyvisumfarinum 17. august 2000


text:
Teir tríggir Pál Joensen, Óli Mortensen og Alvi Hjelm royndu seg í dag í 400 metra frí á World Cup stevnuni í Doha, og gekk tað bara heilt ókey. Allir tríggir svumu niður ímóti sínum tilmeldingartíðum, og var Pál bara éitt pláss frá at kunna luttaka í finaluni.
(Føroyska liðið í Doha. Alvi Hjelm eigur myndina)
Pál hevði tilmeldingartíð 3:50.22 frá tá ið hann í mars mánaða vann gull á MOM Marseille, og svam nú 3:53.39. Óli hevði tilmeldingartíð 4:00.71 frá tá ið hann varð nr 8 á Danish Open í mars mánaða, og svam nú 4:02.76. Alvi hevði tilmeldingartíð 4:13.08 frá tá ið hann vann silvur á Reykjavík International í januar mánaða, og svam nú 4:12.42.
Allir tríggir hava betri persónlig met – Pál 3:46.84 frá Danish Open í mars 2012, Óli 3:59.67 frá EJM í juli 2014 og Alvi 4:05.26 frá Danish Open í mars 2014. Í øllum trimum førum er tíðin nú hin besta tíð sum teir hava svomið á langgeil um heystið … men tað er kanska ikki so løgið, tá ið tað ikki er so vanligt at kappast á langgeil um heystið.
Pál varð nr 9 av 42 luttakandi, Óli nr 31 og Alvi nr 36. Í mun til tilmeldingarnar flutti Pál seg 2 pláss fram, Óli 1 aftur meðan Alvi stóð í stað. Sí úrslitalistan her.
Tað sum nú er serliga spennandi, er um Pál kann halda seg uppi ímillum heiðursmerkini í morgin. Argastu kappingarneytar eru á pappírinum hin bretski Stephen Milne og ukrainsku Mykhailo Romanchuk og Sergii Frolov, umframt franski Damien Joly.
- Milne svam 3:48.74 í 400 frí, hevði tilm.tíð 4:38.32 og hevur tilm.tíð 14:53.83 í 1500
- Romanchuk svam 3:49.04 í 400 frí, hevði tilm.tíð 3:49.76 og hevur tilm.tíð 14:57.82 í 1500
- Frolov svam 3:52.09 í 400 frí, hevði tilm.tíð 3:50.70 og hevur tilm.tíð 15:02.81 í 1500
- Pál svam 3:53.39 í 400 frí, hevði tilm.tíð 3:50.22 og hevur tilm.tíð 14:50.59 í 1500
- Joly svam 3:53.85 í 400 frí, hevði tilm.tíð 3:48.86 og hevur tilm.tíð 14:58.79 í 1500
Tað er ikki púra einfalt at gita hvussu væl hesir ymisku fara at klára seg í 1500, út í frá hvussu væl teir svumu í 400, tí tað kann vera stórur munur á hvussu væl ‘gearaðir’ teir eru til 400 og/ella 1500, og hvussu nógv teir løgdu fyri á 400 metrinum í dag.
Men alt annað líka, so svumu Milne og Romanchuk heilt nær og betur enn sínar tilmeldingartíðir, meðan restin var eitt sindur frá. Okkurt varð broytt í tilmeldingunum, so at Pál sum tit síggja nú hevur bestu tilmeldingartíð av øllum í 1500 frí. Men har verður kapping.
Óli Mortensen fer at royna seg í innleiðandi riðlunum í 1500 frí í morgin árini, har tað hjá honum snýr seg serliga um at svimja niður ímóti og kanska betur enn sína bestu tíð. Og Alvi Hjelm fer at royna seg í 200 blandað, við tilmeldingartíð 2:08.98 har Magnus Jákupsson eigur føroyska metið á 2:06.92.
Til ber at síggja finalurnar beinleiðis á FinaTV


text:
Óli Mortensen vann í dag silvur á Christiansborg Rundt 2016, sum næstskjótasti svimjari av øllum teimum umleið 3300 sum luttóku á 2 kilometra teininum, í kanalunum runt stjórnarbygningin í Keypmannahavn.
Hann var bara 8 sekund aftanfyri vinnaran Matej Kozubek úr Kekkia, við 22:38 í mun til 22:30, meðan danski Marcus Krøyer Svendsen vann bronsu við 23.35.
Óli luttók fyri Hovedstadens Svømmeklub, men er sum kunnugt úr Havnar Svimjifelag. Hann og Alvi Hjelm úr Ægir hava í summar skift til hetta felag, nú teir eru farnir niður at lesa.
Úrslitalistarnir verða at síggja seinni í dag, her á copenhagenswim.com. Afturat Óla luttóku í øllum førum føroysku Alvi Hjelm, Frans Johannesen, Jon Hestoy og Oluffa á Høvdanum.


text:
Við gildi frá 1. apríl 2013, eru broytingar gjørdar í koyrikortkunngerðini um myrkakoyring og sýning í sambandi við koyrifrálæru. Staðfest er, at tey sum á fyrsta sinni taka koyrikort til bólk A (motorsúkklu) og/ella B (vanligan bil), skulu skjalprógva fyri Akstovuni at hava fingið frálæru í koyring í myrkri, umframt at frálæran í koyring í myrkri skal fevna um sýning.
Sambært læraravegleiðingini og lesiætlanini til bólk B, skal ástøðisfrálæran um koyring í myrkri og í lyktatendringartíðini annars, sbrt. pkt. 7.19, fremjast í frálærumótuli 19 (skúlatími 38 og 39).
Sambært læraravegleiðingini og lesiætlanini til bólk B, skal verkliga frálæran um koyring í myrkri og í lyktatendringartíðini annars og sýning fremjast í frálærumótuli 20 (skúlatími 40 og 41).
Í minsta lagi 1 verkligur skúlatími skal vera nýttur til sýning á útiøki við lítlari ella ongari ferðslu, har royndirnar hjá bæði fólki til gongu og koyrandi, verða sæddar í røttum samanhangi. Hesin parturin kann verða framdur við í mesta lagi 6 næmingum fyri hvønn koyrilærarara.
Í minsta lagi 1 verkligur skúlatími skal vera nýttur til sýning á vegi, í veruligum ferðsluumstøðum við næmingum sum ferðandi. Hesin parturin kann verða framdur við í mesta lagi 2 næmingum í sama skúlavogni.
Staðfest er, at frálæra í koyring í myrkri og sýning skal vera hildin í tíðarskeiðinum 15. september til 15. apríl. Í tíðarskeiðinum 16. apríl til 14. september, kann koyriroynd tó verða hildin og koyrikort verða útgivið við gildistíð til 31. desember sama ár, við tí treyt at frálæra í koyring í myrkri og sýning verður framd og koyrikortið endurnýggjað áðrenn 31. desember sama ár.
Akstovan kann í heilt serligum føri eftir skrivligari umbøn, um tað snýr seg um frálæru í koyring í myrkri og sýning í seinnu helvt av apríl ella fyrru helvt av september, víkja frá ásetingini um, at frálæra í koyring í myrkri og sýning skal vera hildin í tíðarskeiðinum 15. september til 15. apríl. Hetta merkir samstundis, at frálæra í koyring í myrkri ikki má vera framd í tíðarskeiðinum 16. apríl til 14. september.


text:
Orð: Klaus Hagerup
Lag: Sverre Kjelsberg
Týtt: Steintór Rasmussen
Hvat er tað, sum eg droymi um,
at vita mær at vakna upp og sanna,
at arbeiðið, sum eg livi av,
er ikki longur stríð, men mangt, mangt annað.
Eg droymi um at verða frí
í felag við fólkum, ið mær líkar,
at komin er ein onnur betri tíð,
ongin neyð, og eingin upp seg ríkar.
Eg droymi um allar tær,
hvørt tíðin tykist long á flakavirki,
at várið nógvar ríkar løtur bar
við teimum, sum á sjónum hava yrkið.
Og tey, sum eiga bóndagarð
við neytum og láni, hava strevað
í dreyminum, tey ikki spardu meir,
tí heystið góða grøði fór at geva.
Eg droymi um eitt vakurt vár,
tá fjøllini í tíðarhavi glansa,
tí kúganin á jørð helt heilt uppat,
at arbeiða vit tíma sum at dansa


text:
Jóannes: Vit skuldu havt 4 stig afturat
ítróttur10-10-2017 - 12:00 - Jóanis Albert Nielsen
FSF: Landsliðið hevur havt sína seinastu venjing undan dystinum ímóti Ungarn. Beint áðrenn venjingin endaði, fekk FSF Varpið orðið á Jóannes Jakobsen.
- Sæð yvir alla kappingina, so eru vit sjálvandi væl nøgdir. Men eg haldi vit skuldu havt 4 stig afturat teimum 9, sum vit hava vunnið, sigur Jóannes Jakobsen í samrøðu við FSF Varpið.
Týskvøldið klokkan 19:45 spælir føroyska landsliðið seinasta dystin í undankappingini til HM 2018. Tvær venjingar hava verið á skránni, síðani hópurin kom til Budapest sunnunáttina. Spælararnir eru væl fyri, og nú verður bara bíðað eftir dystinum.
Øll samrøðan við hjálparvenjaran, Jóannes Jakobsen kann síggjast her…


text:
Við heimild í løgtingslóg nr. 13 frá 21. mai 1954 seinast broytt við løgtingslóg nr. 19 frá 18. mars 2013, verður við hesum boðað frá, at Runavíkar býráð á fundi 30.04.2018 hevur samtykt broytingar í Býarplaninum og Almennu byggisamtyktini fyri Runavíkar kommunu.
Serstaka byggisamtyktin umfatar:
Ásetingar og treytir fyri bygging av nýggjari kirkju á Glyvrum
Serstaka byggisamtyktin er til skjals á Býráðsskrivstovuni í Saltangará í upplatingartíðini í tíðarskeiðnum
frá 11. mai 2018 til 22. juni 2018.
Møgulig mótmæli og/ella broytingaruppskot skulu verða býráðnum í hendi í seinasta lagi 22. juni 2018.
Serstøk byggisamtykt fyri nýggja kirkju á Glyvrum
Runavíkar kommuna


text:
Sóknirnar fara í søguna
Dan Klein --- 05.09.2017 - 08:02
31. januar næsta ár endar hettar sóknarformansskeiðið, og ongir nýggir verða valdir. Limir Fiskimannafelagsins hava við uratkvøðu gjørt av at strika skipanina við sóknarformonnum.
Síðani Føroya Fiskimannafelag varð stovnað í 1910, hevur felagið verið skipað við sýsluformonnum – seks í tali – sum saman við formanninum mynda nevndina, og einari rúgvu av sóknarformonnum við tiltaksmonnum.
Men nú fer skipanin við sóknarformonnum í søguna. Uppskot um at broyta viðtøkurnar við hesum endamáli varð sett fram á landsfundinum fyri jól í fjør.
Landsfundurin gjørdi av at senda uppskotið til uratkvøðu millum allar limir felagsins.
Hósdagin 31. august var liðugt at atkvøða, og úrslitið var, at uppskotið bleiv samtykt.
Lítil áhugi
Eftir vallutøkuni at døma var áhugin fyri skipanini við sóknarformonnum lítil, tí bert 49 limir greiddu atkvøðu. Umleið 650 limir høvdu atkvøðurætt. Tvær atkvøður vóru ógyldugar, 29 atkvøddu fyri lógarbroytingini og 18 atkvøddu ímóti.
- Eg haldi, at laka valluttøkan í sær sjálvari ber boð um, at tíðin var farin frá hasari skipanini. Seinastu árini hevur tað heldur ikki eydnast at manna allar sóknarformanssessirnar og enn verri teirra tiltaksfólk, so eg haldi, at avgerðin um at strika skipanina er røtt, sigur Jan Højgaard, felagsformaður.
Eftir viðtøkunum lá talið av sóknum ikki púra fast. Har ljóðaði ásetingin soleiðis í § 7:
Landið verður býtt í felagssóknir og skal býtast so, at lætt er hjá einum sóknarformanni at fara um í síni sókn. Í hvørji sókn verður valdur ein sóknarformaður við tveimum tiltaksmonnum. Hesi val kunnu vera munnlig, men skulu vera skrivlig, um nakar krevur hetta á fundinum.
Uppgáva sóknarformanna er, saman við tiltaksmonnum, at umboða felagið mótvegis limunum og at umboða limirnar mótvegis felagnum, men annars ger felagsstjórnin, í samráð við sóknarformenninar, gjøllari reglugerð fyri arbeiði teirra.
Nú skipanin fer í søguna eru 42 sóknir skrásettar. Tvær sóknir eru púra ómannaðar, og í fleiri sóknum eru ongir ella ov fáir tiltakslimir.
Viðtøkubroytingin fær virknað beinanvegin, men sóknarformenninir og teirra tiltaksfólk verða sitandi skeiðið út – tað endar 31. januar 2018.
- Vit skulu sjálvandi ansa eftir, at limademokratiið í felagnum ikki verður skert, men tað sigur seg sjálvt, at eitt so gamalt felag sum Fiskimannafelagið má dagføra bygnaðin av og á, so hvørt sum fiski- og sjóvinnan og alt samfelagið broytist, sigur Jan Højgaard.
Smidligari felag
Stjórnin í Føroya Fiskimannafelag hevur hesi seinastu árini arbeitt við at gera felagið meira smidligt, tá tað snýr seg um at taka avgerðir, og gera mannagongdirnar minni byrokratiskar.
Avtøkan av skipanini við sóknarformonnum var annað stigið í hesi gongd. Fyrra stigið varð tikið á landsfundinum í 2015, tá landsfundurin fekk greiðari heimildir. Áðrenn tað skuldi sjálvt tann minsta viðtøkubroytingin sendast til uratkvøðu, men nú er nóg mikið, at í minsta lagi tríggir fimtingar av teimum, sum eru møtt á landsfundi, taka undir við slíkum broytingum.
Men landsfundurin kann gera av at senda broytingar av prinsipiellum týdningi til uratkvøðu, og tað var júst tað, sum hendi á seinasta landsfundi, tá gjørt var av at senda málið um avtøku av skipanini við sóknarformonnum út til allar limirnar at taka støðu til.
Neyðugar dagføringar
Formaðurin fegnast um broytingarnar, sum gjørdar eru.
- Tað at gera mannagongdirnar minni byrokratiskar, ger felagið meira virkisført. Vit skulu sjálvandi ansa eftir, at limademokratiið í felagnum ikki verður skert, men tað sigur seg sjálvt, at eitt so gamalt felag sum Fiskimannafelagið má dagføra bygnaðin av og á, so hvørt sum fiski- og sjóvinnan og alt samfelagið broytist, sigur Jan Højgaard.
Fyri framhaldandi at tryggja góða geografiska umboðan á landsfundunum og áhugan fyri felagsarbeiðnum annars, ætlar nevndin at gera eina fyriskipan, sum í størri mun aktiverar tiltaksfólkini fyri sýsluformenninar.
- Teir kundu til dømis fingið somu sømdir sum sóknarformenninir høvdu aftur fyri at møta á landsfundi og virka sum bindilið millum felagið og limirnar úti í økinum. Men tann spurningurin skal viðgerast nærri í nevndini og kanska eisini á landsfundi, sigur Jan Højgaard.
Niðanfyri er leinki til ein javntekst, ið vísir viðtøkurnar undan og eftir nýggjastu broytingarnar.


text:
Endaliga kappingarskipanin 2017/2018 á rokniarki
Kappingarskipanin fyri 2017/2017 kann takast niður her - á rokniarki.
So hava vit gjørt øll ørkini klár. Onkur smávegis boyting er gjørd, sum vit hava fingið boð um, síðan vit løgdu skránna út fyrr í vikuni.
Enn er kappingarskipanin ikki løgd út á ymsu síðurnar á heimasíðuni, men hetta verður gjørt í næstum...
Nevndin í Flogbóltssambandi Føroya hevur gjørt av, at dystir í Meistaradeildini hetta kappingarárið sum grundregla verða ikki fluttir. Eru heilt serligar orsøkir - tað kann vera veður, andlát ella onnur heilt serlig viðurskifti, sum gera seg galdandi - kunnu dystir verða fluttir. Tá skulu feløg boða Flogbóltssambandinum frá ynskinum um flyting og fáa loyvi til flytingina. Nýggj dagfesting skal verða ásett, áðrenn flytingin verður góðkend.
Heitt verður somuleiðis á feløgini at halda dystarásetingarnar í øðrum deildum, men feløgini kunnu innanhýsis gera tillagingar í serliga yngru deildunum. Talan er ofta um leikarar, sum leika í fleiri deildum. FBF skal hava fráboðan í øllum førum, tá ið dystir verða fluttir.
Og so er bara eftir at ynskja okkum øllum eitt gott kappingarár.
Vinaliga
Flogbóltssamband Føroya
Magnus Tausen
formaður


text:
Tíðindaskriv – Free Føroyar
politikkur19-04-2017 - 08:19 - Jóanis Nielsen
Fríggjakvøldið 21. Apríl heldur Suðurstreymoyar Unga Tjóðveldið eitt tiltak í Perluni í Havn.
Tiltakið kallast Free Føroyar – Niðurteljingin. Free Føroyar er eitt fast tiltak, ið Unga Tjóðveldið heldur, vanliga einaferð um árið. Hetta var serliga kent fyrst í 00’inum, men hetta hevur Unga Tjóðveldið tikið upp aftur.
Tiltakið í hesi ferð, snýr seg um komandi fólkaatkvøðuna sum skal vera flaggdagin í 2018. Tiltakið er lagt soleiðis at tað er so tætt at einum ári til fólkaatkvøðuna. Stórur dentur er lagdur á at hava stór og fangandi nøvn, bæði til myndlist, tónleik og yrkingar.
Á skránni av tónleiki eru 200, Høgni Lisberg, Silvurdrongur og JASMIN. Vit hava eisini fingið ný-útkomna skalið, Beinir Bergsson at lesa yrkingar upp. Skráin hevur nógv at bjóða, og tiltakið er serliga ætlað ungum, menn øll eru hjartaliga vælkomin. At prýða hølini hava vit fingið Lailu Mote, ið fyri stuttum er byrja at gera myndlist.
Tiltakið ljóðar møguliga dýrt, men tað er púra ókeypis, tí vit vilja fagna at nú er tað bert eitt ár til fólkaatkvøðuna um eina føroyska stjórnarskipan!
Vegna nevndina,
Magnus Heinason Eysturoy, formaður í SSUT.


text:
Gjald
Gjaldast kann við hesum gjaldskortum: Dankort, Visa og Visa-Dankort.
Fyri vørur latnar í Føroyum verður MVG gjald kravt.
Vøruavgreiðsla
Vøran verður send til kundan við Posta.
Er talan um bilettsølu, verða bilettirnar sendar í t-posti til kundan. Kundin kan eisini útskiva bilettuna eftir at keypi eg gjøgnumført.
Vøra verður send út tríggjar dagar um vikuna; mánadag, mikudag og fríggjadag.
Avgreiðslutíð fyri vøru er 2-4 gerandisdagar, um vøran er á goymslu.
Postgjald
Postgjald verður lagt afturat prísinum.
Vørubrek
Um tú hevur fingið aðra vøru enn tú bað um, um tú hevur fingið meiri ella minni av vøruni enn tú bað um, ella um vøran ikki er sum hon skal verða, vinarliga set teg í samband við okkum
Iðranarrættur
Ongin iðrannarrættur er uppá keyp av atgongumerkjum. Víst verður til keypslógina fyri aðrar vørur enn atgongumerkir.
Ábyrgd
Alt brúk av Billett.fo er eftir ábyrgd hjá brúkaranum. Billett.fo tekur onga ábyrgd fyri tiltøk v.m., sum kundin hevur keypt atgongumerki til umvegis Billett.fo, tað veri seg innihaldið í tiltakinum, hvørt tiltakið er lógligt, um tiltakið verður avlýst v.m.
Billett.fo kann tí ikki ábyrgdast fyri tap – hvørki beinleiðis ella óbeinleiðis. Billett.fo kann heldur ikki ábyrgdast fyri brot ella onnur mál, sum íkoma orsakað av egnum gerðum hjá kundanum. Billett.fo kann ikki ábyrgdast fyri tap ella onnur viðurskifti, sum íkoma orsakað av vantandi atgongd til tænastur ella upplýsingar á internetinum. Hetta er galdandi, líka mikið um vantandi atgongdin er íkomin orsakað av, at skipanir eru niðri, øðrum umstøðum hjá Billett.fo ella force majeure, so sum verkfall ella lockout.
Billett.fo ansar eftir og hevur eftirlit við øllum upplýsingum, sum verða almannakunngjørdar á heimasíðuni hjá Billett.fo, men Billett.fo kann ikki ábyrgdast fyri manglar av nøkrum slag, her undir fíggjarligt tap. Billett.fo kann ikki ábyrgdast fyri tap orsakað av tiltøkum hjá kundanum ella tap orsakað av vantandi atgongd til tænastur hjá Billett.fo.
Krevur kundin endurgjald frá Billett.fo, er óbeinleiðis tap, avleiðingar, vantandi vinningur, mist inntøka ella annað fíggjarligt tap ikki íroknað, her undir tap av dátum, skaða á lutir ella krav frá triðja parti. Eitthvørt brot á hesar treytir, sum hevur við sær eyka kostnað, verður kravt aftur frá kundanum.
Kundin hevur sjálvur ábyrgdina av at halda seg kunnugan við, hvørjar treytir til hvørja tíð eru galdandi.
Trygd
Tað er trygt at keypa á billet.fo. Tá goldið verður við gjaldskorti er sambandi við bankan í bronglaðum formi.
Fyrivarni
Vit taka fyrivarni um prísurin hækkar, somuleiðis við meirvirðisgjaldi og øðrum gjøldum.
Eisini verður fyrivarni tikið, um villa er í tekstinum ella brek eru á myndini.
Skrásetingarpolitikkur
Billett.fo verjir persónligar upplýsingar, sum vit fáa frá tær. Keypir tú vøru umvegis teldu, nýta vit bert upplýsingar frá tær til at avgreiða tína bílegging.
Vit selja ikki persónligar upplýsingar til triðja part.
Cookies
Tað er ein tøknilig fyritreyt fyri at keypa umvegis telduna, at ávísar upplýsingar verða goymdar á tíni teldu. Hetta verður nevnt "cookie". Í hesum verða goymdar upplýsingar um tað keyp, sum tú ert farin í holt við. Tá ið tú fert av internetinum, hvørva upplýsingarnar av tíni teldu.
Javascript
Javascript í browsaranum kann ikki verða sløkt, um tú skalt keypa á Billett.fo
Tað er skjótt, lætt og trygt at keypa billettir online við Billett.fo.
Tú sleppur at keypa tínar billettir nær sum helst og hvar sum helst, heilt ómakaleyst.
Hvar tú enn ert staddur ber til at keypa á Billett.fo allar tíðir av degnum.


text:
Suluríkið
Suluríkið (eisini nevnt Zululand, Sululand) var eitt kongsríki í Suðurafrika frá 1816 til 1897. Í landnyrðingspartinum í landslutinum Natal er land sulufólksins, tað lá ímillum tvær stórar áir út móti Indiska Havinum, frá Tugela-ánni í suðri til Pongola-ánna í norði. Tey eru ættað av nguni-fólkinum í Landsynningsafrika [1].
Innihaldsyvirlit
Søga[rætta | rætta wikitekst]
Frá 1816 var Shaka kaSenzangakhona (1787–1828) kongur í landinum, hann hevði verið høvdingi í einum lítlum sululandsluti. Shaka var mikil herovasti og hevði skjótt limað meginpartin av nguni-fólkinum inn í eitt nýtt, stórt suluríki [2]. Mæti krígskongurin var gitin fyri fyri evni síni sum herovasti. Hann umskipaði suluherin og útvegaði yrkishermenn, sum altíð vórðu búnir til bardaga, og hann skipaði fyri regluligum hernaðarvenjingum, har ið hermennirnir lærdu vápnaleik, lýdni, áhaldni og at gera slysálop; nýggj spjót "iklwa" vóru tikin í nýtslu, sum góvu slurkandi ljóð frá sær, tá ið tey vóru tikin úr aftur tí stunga. Shaka var harðrendur maður, og hann gjørdist alt harðrendari og eirindaleysari sum árini liðu. Ríkið hansara var enn sterkasta ríki í syðra parti í Afrika hálvthundrað ár eftir deyða hansara. Í 1828 lótu hálvbrøður Shaka hann drepa. Ein teirra, Dingane, tók við kongsstarvinum eftir Shaka og leyp á boarar, tá ið teir rýmdu til Natal undan bretum. Oddamaðurin hjá boarum, Retief, varð dripin. Boarar hevndu seg í 1838 og vunnu á Dingane, sum flýddi norðureftir, har hann sjálvur varð dripin. Í 1879 sigraðu bretar á suluum, og í 1897 varð Sululand limað inn í Natal, sum tá var heimastýrt bretskt hjáland [3].
Suluskjøldurin[rætta | rætta wikitekst]
Suluskjøldurin, sum var lívsneyðug verja í blóðigu bardøgunum, var gjørdur av neytahúð. Fyrst varð húðin tand út og fest í vøllin við hælum, meðan hon tornaði. Síðan varð hon skorin til og fest á eina rammu og flikur vórðu skornar í miðjuna og eitt træ surrað innanfyri til handtak [4]. Dýrahalar vórðu stundum bundnir í ovara enda á trænum til prýðis.
Bygdinar og húsini[rætta | rætta wikitekst]
Sulubygdirnar vóru vanliga í líðunum, sum vóru eystureftir, har lætt var at fáa brenni og vatn og góð beitilendi vóru. Smátturnar vóru átøkar býflugubýlum og stóðu í ring uttan um neytatippið. Maturin var goymdur í smáttum, sum stóðu á streyrum, so at dýrini skuldi ikki taka hann. Smátturnar vóru flættaðar av greinum og ungum bulum og strátaktar. Dururin var lágur, so neyðugt var at gruvla út og inn. Eldstaðurin inni í smáttuni gav bæði ljós og varma, men tjúkt var inni í royki. Sulufólkið gjørdi mat í leiríløtum, kókað og steikt varð uppi yvir eldstaðnum í smáttunum, tey svóvu á strámáttum, sum vórðu rullaðar saman um dagin. Uttan um bygdina var sterk viðargirðing.


text:
Góðu Liverpool fjepparar
So eru vit endiliga klár við einari nýggjari limaskipan til tykkara.
Í samstarvið við Elektron, eru vit nú farin at brúka nýggju skipanina Fastgjald, limaskipanina, sum er partur av Mínrokning. Við hesi skipanini kann felagið nú bjóða limunum at gera fasta flyting og er hetta nakað sum nógvir av okkara limum hava ynskt.
Tilmeldingin er sera nem at brúka: Trýst á teigin nýggir limir og vel tann limaskap tú ynskur at tekna, her er bara at fylla út teir ymisku teigarnar og uppá fáa minuttir hevur tú endurnýggjað tín limaskap, ella tekna teg sum nýggja lim í Liverpool Føroyar.
Í samband við at vit hava fingið nýggja limaskipan fara vit at luta burtur nógvar góðar vinningar, har tann størsti er ein ferð til Anfield til ein heimadyst hjá Liverpool. Við í lutakastinum eru øll, sum hava teknað seg sum lim áðrenn 20 desember í 2016.
Limagjaldið verður trekt sjálvvirkandi 1 Januar 2017 og er galdandi fyri bæði 2016 og 2017.
Vit sita klárir, at prenta júst títt limakort, sí hví ikki geva tær sjálvum møguleikan at vinna ársins jólagávu, til tín sjálvs ella ein av tínum kæru.
YNWA


text:
Sun Studio í Memphis (Myndir: Unn og Birgir Kruse)
Tað var á hesum staði, at ungi lastbilaførarin Elvis Presley broytti søguna, hina tónleikaligu og mentanarligu yvirhøvur. Húsini, sum eru uttarlaga í Memphis, eru mest átøk Strúkijarninum úti á Reyni. Upptøkuhølini Sun, har Elvis vitjaði fyrstu ferð 18. juli 1953, eru í dag søga, sum ferðafólk streyma til úr øllum ættum at uppliva. Tænastustøðið er gott. Ein rúmligur Sun bussur heintar fólk, púra ókeypis, á hotellunum, har tey búgva. Men lat so fara, at á staðnum sjálvum er alt keyp og søla, uttan tað stóra virðið, mest sum kitsch tað heila. Hinvegin er Elvis Presley heilt vist tað navn, sum er mest sjónligt á allari leiðini, vit hava ferðast. Her er enn ein partur í hansara ævisøgu og amerikansku mentanarsøguni.


text:
12.7.13
Børn Ábrahams hava mist mammuna
Í dag var seinasti arbeiðsdagur hjá okkara góða starvsfelaga Karinu Toftegaard. Myndin omanfyri, sum er úr nýggju kristnibókini til sætta flokk, talar fyri seg. Børn Ábrahams hava mist mammuna og vit drýpa høvur at missa ein so góðan og braneggjaðan starvsfelaga. Karina hevur staðið fyri sambandinum til Google Books og hevur ritstjórnað eina rúgvu, fyrst og fremst bøkur til lærugreinina kristni.
Karina hevur ein sjáldsama góðan radara og fangar alt, sum rørir seg á fakliga økinum, sum hon átekur sær at ritstjórna, í hesum føri kristni. Her er Karina á heimsins størstu bókamessu, í Frankfurt, í fyrrárið. Sum altíð eru tað kristnisøgurnar, ið hava hennara áhuga.
Í dag er skrivstovan hjá Karinu tóm og veggirnir berir. Á borðini liggja royndarprent av nýggju bókini Kristni 6 og hon vísir mær eitt uppslag, sum er um jødatýning. Uppslagið, sum Hannis Egholm hevur umbrotið og teknað, er um Adolf Hitler, ið sannhjartaður heldur seg gera Guds gerning, tá hann miðvíst fer undir at týna jødar. At fáa Hitler at passa inn í eina nýggja føroyska kristnibók, er ikki hvørsmansføri. Men Karina megnar, dugir og fær tað at rigga og at geva meining í fakligum høpi til rætta floksstigið.
Eftir at hava samskipað og ritsjórnað alt tilfarið í teim trimum bókunum hjá Jón Magnusi Joensen við myndum hjá Hannisi Egholm, fer Karina nú at undirvísa í Frískúlanum í Tórshavnar kommunu. Skúlin heldur til á Velbastað og hevur ikki tey sundurbýttu fak, sum vit kenna frá tímatalvunum í vanligu skúlunum. Hvør dagur byrjar við at næmingarnir átaka sær eina uppgávu. Á heimasíðuni hjá skúlanum, sum Karina forrestin fær ábyrgdina av, sigur Frískúlin, at tey møta barninum, har tað menningarliga er. Sagt verður, at skúlin virkar fyri, at barnið, gjøgnum hóskandi virksemi í einum stimbrandi og tryggum umhvørvi, mennist og lærir og upplivir gleði í skúladegnum. Skúlin leggur dent á at skapa ein felagsskap, ið er merktur av virðing og umsorgan fyri hvørjum øðrum, sigur Frískúlin á heimasíðuni. Eg ynski tær alt tað besta, góða Karina!


text:
Siðir
Sól og summardagur
Í Juni halda vit ein sól og summardag úti í garðinum. Vit tendra grillirnar, so vit kunnu njóta eina máltíð saman. Hetta er fyri at samansjóða nýggj og gomul foreldur. Stovnurin bjóðar salat, breyð, kaffi, saft og kaku. Tit hava sjálvi tað við, sum skal á grillina. Ein sera hugnaligur og væl dámdur dagur.
Myndatøka
Um heystið kemur fotografur at taka myndir av børnunum.
Jólahald
Á Lítlaskógi hava vit valt at hava jólahald ein leygardag, tí vit halda at hetta er ein hugnaligur dagur fyri bæði børn og foreldur. Dagurin byrjar við framførslu av sjónleiki hjá skúlastovubørnunum, síðan er luciagongd, og eftir tað dansa vit um jólatræðið. Vit enda við einum drekkamunni og góðum køkum inni á stovunum, har jólamaðurin kemur.
Føðingardagur
Lítliskógur lat upp 1. februar. Hendan dagin hátíðarhalda vit við einum felags drekkamunni og lagkøku á Beranum.
Føstulávint
Føstulávintsmánadag sláa vit tunnu. Børnini koma grýluklødd.


text:
1. Hvat var tín størsta listauppliving í 2010?
Diamanda Galas og Lydia Lunch í Marmorkirkjuni í Kbh. Fantastiskt!!
2. Hvat gleðir tú teg mest til at uppliva innan tína listagrein í 2011?
At Det Danske Filmsinstitut vil stuðla míni aktuellu ætlan at gera ein spælifilm aftur í FO.
3. Hvat hevði verið størsta mentanarpolitiska frambrotið, sum tú hevði viljað sæð í verki í 2011?
At peningur var settur av til ein filmsgrunn burturav í FO. At føroyingar á jøvnum føti við hinar norðbúgvarnar kundu søkt stuðul úr norðurlendskum filmsgrunnum. Men til tað krevst at føroyingar eisini gjalda eftir førimuni til hesar grunnar.


text:
Óskepna var komin at vera í einum hagaparti. Hetta helt so við í langa tíð, at seyðurin har vildi ikki trívast, og seyðamenninir doyðu, ein fyri og annar eftir. Menninir, ið áttu hagapartin, fingu fremmant seyðaslag at sleppa upp í hin seyðin; men einki hjálpti. Í endanum kom ein nýggjur seyðamaður, sum seyðurin treivst so væl hjá og varð bæði nógvur og feitur uttan í einum bóli; tann seyður, ið tók støðu har, kundi ikki lukkast. Hesin seyðamaður hevði tann vana, at hann gekk ikki tann vegin, sum hinir altíð vóru farnir, tá ið teir vóru burtur í haga. Ein dagin, sum hann er farin burtur í haga, møtir hann einum huldumanni. Huldumaðurin spyr, hvussu til stendur við seyðinum. “Tað stendur væl til hjá mær,” sigur seyðamaðurin, “uttan í einum bóli; men her hevur altíð verið so ring skepna fyrr.” “Tað vil eg væl trúgva,” segði huldumaðurin, “og eg skal nú siga tær frá, hvussu hetta hevur borið til: Hinir fyrru seyðamenninir hava altíð gingið ein annan veg, enn tú gongur, og beint undir tí veginum, sum teir hava gingið, liggja hús míni. Teir hava traðkað hol á takið hjá mær, so tað er komið at leka; men tú ert farin annan veg, og tí hevur tað eydnast tær so væl at røkta seyðin. Men hitt eina bólið, sum seyðurin ikki vil trívast í, skalt tú bróta niður, taka upp tað, sum liggur undir tí norðasta hornasteininum, og so byggja bólið upp aftur.” Maðurin so gjørdi, og tá ið hann lyfti tí norðasta hornasteininum upp, lá eitt rúnarhorn undir, sum ein annar hevði lagt har av tjóvskum sinni fyri at ganda seyðin. Hann bygdi bólið aftur, og tá doyði ikki ein seyður longur.
Jakob Jakobsen: ”Færøske folkesagn og æventyr”, 1898-1901
Sagnirnar eru her endurgivnar við Hammershaimbs stavseting eftir útgávuni:
Jakob Jakobsen: "Sagnir og ævintýr" , fororð eftir Mariu Mikkelsen, 1. útg. 1925, 2. útg. 1984-85.


text:
Rasmus Ganting, vágaprestur, fór einaferð til Sørvágs og hevði húskall við sær. Gøtan liggur tætt fram við Leitisvatni (ímillum Miðvágs og Sørvágs) og tvørtur við einum heyggi, nevndur Biskupsheygur, sum er har við vatnið. Tá ið teir komu fram við heyginum, stóð hann opin og eitt konufólk í durunum, sum beyð presti inn. Ein onnur kona kom við øli í silvursteypi at bjóða honum, men hann blásti froðuna av og aftur í skortin á henni, áðrenn hann drakk. Tá segði hon: “Klókur vart tú,” men prestur svaraði, at, var hann ikki meira lærdur enn hon, skuldi hann ikki komið higar. Teir vóru verandi í heyginum um dagin, og síðan var song boðin teimum. Húskallurin var ógvuliga ræddur og kundi ikki sova; men prestur bað hann halda fast í fótin á sær og toga í seg, um hann svav ov leingi. Trøllini bardust inni, tí hvørt skyldaði upp á annað, at tað hevði sett heyggin opnan. Tey togaðu í dreingin, men fingu einki ilt gjørt honum. Ein gomul trøllkona skuldi gløða jarntein í eldinum, men í tí sama rykti húskallurin í prestin, sum svav. Hin gamla rassast á bríkini og sleppur ikki upp - prestur hevur gandað hana fasta. Dagur kom sum aðrir dagar; prestur og húskallur fóru upp og út úr heyginum. Tað gamla á bríkini rassaðist uppaftur og skuldi út í dyrnar, men slapp ongan veg. Tá ið teir vóru út komnir, læsti prestur heyggin aftur - tá bæði rein og hvein innanfyri.
Jakob Jakobsen: ”Færøske folkesagn og æventyr”, 1898-1901
Sagnirnar eru her endurgivnar við Hammershaimbs stavseting eftir útgávuni:
Jakob Jakobsen: "Sagnir og ævintýr" , fororð eftir Mariu Mikkelsen, 1. útg. 1925, 2. útg. 1984-85.


text:
Mangar eru søgurnar um huldumenn eisini her. Tað sigst, at ein huldumaður ein dagin kom inn í eini hús í Tjørnuvík. Eingin var inni uttan ein trettan ára gomul genta, sum stóð og vaskaði klæðir.
Huldumaðurin spurdi hana, um hon vildi koma við sær og hjálpa konu hansara, hon skuldi til at eiga barn.
Nei, svaraði gentan, hon dugdi ikki at hjálpa konu hansara. - Hann bað hana um at koma kortini. Hon helt tað illa fara at bera til, tí foreldur hennara vildu gerast bangin, um hon fór við honum; tey grunaðu ikki, hvar hon mundi vera farin. Men hann segði, hann skuldi greiða hesa fløkju so, at hon ikki skuldi verða saknað.
So fór hon við honum. Tá ið tey komu út fyri dyr, gjørdist knappliga myrkt fyri eygum hennara. Og huldumaðurin leiddi hana, til tey vóru komin á pláss. So gjørdist ljóst aftur.
Gentan var burtur bæði dag og nátt. So fylgdi huldumaðurin henni heim aftur.
Men eingin hevði saknað hana, meðan hon var burtur.
Andreas Weihe: “Søga og søgn”, 1933


text:
Granskingarráðið 20 ár í tølum og talvum
Til 20 ára haldið hjá Granskingaráðnum, sum varð hildið í Norðurlandahúsinum 13. mai, høvdu vit gjørt ein faldara og ymiskt annað kunningartilfar. Í tølum og talvum varð partur av virkseminum hjá stovninum og føroyskari gransking lýst.
Í faldaranum er stutt lýsing av søguni hjá Granskingarráðnum, talvur við yvirliti yvir umsóknir og játtanir hesi 20 árini, yvirlit yvir lokin ph.d.í 20 ár og játtan á løgtingsfíggjarlógini seinastu 10 árini.
Í forhøllini vóru eisini víst yvirlit við øllum verkætlanum, sum hava fingið játtað stuðul úr Granskingargrunnium og Sjúkrakassagrunninum, gott 200 í alt.
Eitt yvirlit var yvir granskarar í Føroyum og føroyingar uttanlands, sum vit vita um hava lokið ph.d. ella annað doktaraprógv síðani Dr. Jacobsen sum tann fyrsti fekk prógv í 1897. Harafturat eitt yvirlit við heiðursdoktarum á Fróðskaparsetrinum og fólki, sum hava tilknýti til Føroyar sum granskarar ella, sum hava skrivað doktararitgerð um føroysk viðurskifti.
Tilfar
Les faldaran her
Les stuðulsyvirlitið úr Granskingargrunninum her
Les stuðulsyvirlitið úr Sjúkrakassagrunninum høvuðsøki 1 her
Les stuðulsyvirlitið úr Sjúkrakassagrunninum høvuðsøki 2 her
Meira kann lesast um hvørja einstaka verkætlan í Stuðulsyvirlitinum
Les doktarayvirlitini her og her
Send okkum ein teldupost, um tú ynskir at fáa faldaran í prentaðari útgávu.


text:
Sverri Nielsen gjørdist nr. 5
ítróttur09-07-2017 - 13:20 - Jóanis Nielsen
Katrin Olsen skrivar á Kappróðrarkjak: Sverri Nielsen róði ein flottan, vældisponeraðan róður i Luzern i dag. Hann endaði sum nr 5 og eg haldi tað er ein flott placering fyri ein sum enn er so nýggjur i hasum klassanum. Einki at ivast í at støði er høgt og hevur víst at hann kann blanda seg uppí har teir størstu og bestu liggja.
Eg haldi tað er týðuligt at Sverri flytur seg og mennist og drívur málrættaður á.
Herðaklapp og tillukku og góða eydnu við venjingini móti HM.


text:
Útsýni, fýrverk og eitt nýtt ár
Tak væl ímóti nýggja árinum við fýrverki, sjampanju og kransakøku á takinum á Hotel Føroyum!
Gamlaárskvøld verður hátíðarhildið á Hotel Føroyum við 4 rættaðari matskrá, einum kamari við útsyni (um tú hevur hug) og sjampanju og kransakøku á takinum á miðnátt.
Morgunin eftir verður nýggja árið byrjað við góðum nýggjársmorgunmati.
Vit byrja kvøldið kl. 19.30 við vælkomudrykki, áðrenn farið verður upp í nýggjársskrýddu matstovuna. Afturvið við útsýninum yvir Tórshavn bjóða vit eina matskrá við 4 rættum.
Kl. 23.45 verður farið út á tekjuna, har vit bjóða brúsandi vín, meðan vit skjóta tað nýggja árið inn og njóta fýrverkið yvir Tórshavn.
Eftir midnátt verður farið inn aftur í hitan, har borðreitt verður við kaffi og kransakøku í matstovuni. Kl. 00.30 barrin letur upp.
Kostnaður:
950 kr. fyri hvønn
við gisting í dupultkamari við morgunmati:
1.350 kr. fyri hvønn


text:
Orð: Reginald Heber
Lag: John Bacchus Dykes, A. Stone
Týtt: Victor Danielsen
1. Verdur, verdur, verdur prís og allan heiður,
tú, Guds Sonur, verdur ert, tú eigur æruna!
Vit tær fram nú bera tøkkina, tú eigur,
fyri alt títt verk, tín stóra kærleika.
2. Verdigt, verdigt, verdigt – Lambið, sum er slaktað,
verdigt er til lov og prís, tilbiðjan, heiður, makt!
Her á fold var navn títt vanvirt, lítið aktað,
nú er alt tær, áh, Harri, undirlagt!
3. Verdur, verdur verdur tú, sum heimin skapti!
Okkum aftur hevur keypt til Gud títt dýra blóð;
tú sum offur doyði fyri tey fortaptu,
til frelsu fyri okkum upp tú stóð.
4. Eina tú ert verdur! Vit í støvið falla,
kasta okkum niður her, áh, Harri, fyri tær!
Tína samkomu tú skjótt nú savnar alla;
Lambið er verdigt! øll vit syngja har.


text:
Pinkustólur - 0-13 kg (0-1 ár)
Bakvendur pinkustólur er tryggasta loysnin. Við bakvendum pinkustóli minkar vandin munandi fyri skaða á háls og nakka á barninum, um bilurin er fyri frontalum samanstoyti.
Stødd og vekt
Pinkustólur kann brúkast, frá barnið er nýføtt. Les nýtsluvegleiðingina gjølla fyri at tryggja tær, at bæði barn og pinkustólur eru rætt spent. Barnið er vaksið úr pinkustólinum, tá høvdið kemur upp um kantin á stólinum, ella tá barnið vigar meira enn hámarkið, sum er merkt á stólinum. Hetta er vanliga, tá barnið er millum 8 og 13 mánaðir.
Isofix
Pinkustólurin kann spennast fastur við isofix-festi ella við trygdarbeltinum. Hevur bilurin isofix-festi, verður mælt til at nýta isofix-pinkustól, tí vandin fyri skeivari ísetan er minni.
Boxetta ella lyftnet
Tvær aðrar góðkendar loysnir eru til at flyta pinkubørn í bili: Boxettan er eitt slag av pinkubarnalyft við beltum, og lyftnet er til at spenna lyftina fasta. Hvørgin teirra er eins trygg og pinkustólurin, m.a. tí at barnið liggur tvørt av ferðslukósini. Tí verður mælt til einans at nýta hesar loysnir til børn við serligum tørvi, sum ger, at tey ikki kunnu nýta pinkustól. T.d. børn, sum eru fødd ov tíðliga. Tosa við læknan ella heilsusystrina, um tú ivast.
Stoytkoddin* skal vera óvirkin
Set ongantíð pinkubørn framman fyri ein virknan stoytkodda. Tað er ólógligt og kann vera lívshættisligt.
Tilráðingar
Keyp bert góðkenda útgerð og vel ein handil, har tú fært serkøna ráðgeving. Tak barn og bil við, so handilsfólkið kann vísa tær, hvussu útgerðin skal nýtast.
* stoytkoddi = airbag


text:
Pál svimur 1500 frí í fyrstu kapping kl 17:40, og Elspa svimur 100 rygg kl 18:47. Alt føroyska tíð.
TRÝST HER TIL AT SÍGGJA FINALURNAR ‘LIVE’ Á INTERNETINUM
(krevur møguliga Internet Explorer, útgáva 5.5 ella nýggjari. Og byrjar fyrst kl 18, sum ikki umfatar Pál)
Um ‘live tíðir’ ikki síggjast her niðanfyri, so royn at lesa svimjing.com inn av nýggjum. Um tað ikki riggar, so royn heldur á omegatiming.com
(flutt longur niður, nú eftir stevnuna, til ikki at órógva forsíðuna)
Um tit tilfeldigvís síggja SVT24, so senda tey tað eisini.
Ein upptakt finst her, har eg havi listað upp hvussu favorittarnir hava splittað sína bestu tíð, tá einaferð.
Her royni eg at kommentera (við 4 sekund seinking)Liðugt fyri í dag 🙂


text:
Orð: Johnson Oatman
Lag: Kem G. Bottorf
Týtt: Zacharias Zachariassen
1. Á tí seinasta degi hjá Guds fólki her,
tá í skýggjum várt eyga Jesus sær.
Her sum fremmand – at enda, vit náa várt heim.
Prísa Gudi, tá eru vit øll har.
Niðurlag:
Verða har, verða har, vit verða har,
tá av degi lýsa skal.
Tá Guds fólk savnast heim.
Prísa Gudi, tá eru vit øll har.
2. Tá hvør frelstur á fold syngur sameintan song
við Guds einglum og gyltan búna fær.
Tá ið tónarnir ringja og gullhørpan slær.
Prísa Gudi, tá eru vit øll har.
3. Vit farvæl aldri siga, har sálin tá býr,
eingin sorg ella freisting okkum nær.
Og tá Jesus skal siga: „Ver vælkomin heim!“
Prísa Gudi, tá eru vit øll har.